text: 1Ia ni sa lako tu yani ko Jisu, sa raica sara e dua na tamata ka a sucu mataboko. 2E ratou a qai tarogi koya na nona tisaipeli, ka kaya, “Vakavuvuli, ko cei e i valavala ca, ka mani sucu mataboko kina na tamata oqo, ko koya se ko i rau na nona qase?” 3Sa qai sauma ko Jisu ka kaya, “E a sega ni valavala ca ko koya oqo, se ko i rau na nona qase, ia sa mataboko ga me na vakatakilai ga kina na cakacaka yaco ni Kalou e na vukuna. 4Sa dodonu me da cakava tiko na cakacaka i koya ka talai au mai ni se siga toka; sa voleka mai na bogi, e na sega ni cakacaka rawa kina e dua na tamata. 5Ni'u sa tiko e vuravura, au sa rarama kei vuravura.” 6Ni sa vosa oti vaka koya ko koya sa qai kasivita na qele, ka ulia na qele e na i kasivi, ka boroya kina na mata ni tamata mataboko. 7Sa qai kaya vua, “La'ki tavoi e na i Sisili ko Sailoama ” (Na yaca ko ya e kena i balebale, “Sa Talai”.) 8Era sa qai kaya na lewe ni koro kei ira ka a raica na nona dau kerekere tu e liu, “E sega li ni ko koya oqo na tamata ka a dau kerekere dabedabe tiko?” 9Era a kaya e so, “O koya dina oqo .” E so tale era kaya, “E segai, e vakataki koya ga .” Sa qai kaya vaka i koya ko koya, “O i au dina oqo ” 10Era sa qai kaya vua, “O a qai rai rawa ga vakacava?” 11Sa qai sauma ko koya, ka kaya, “Na tamata ka yacana ko Jisu, e a ulia na qele e na i kasivi, ka boroya kina na mataqu, ka kaya vei au, ʻLako ki Sailoama, ka la'ki tavoi kina.' Ia ni'u sa tavoi oti, au sa rai rawa sara.” 12Era sa qai kaya vua, “Ia sa i vei 'qo o koya?” Sa qai kaya ko koya vei ira, “Au sega ni kila ” 13Era sa qai kauti koya ka a mataboko tu e liu vei ira na Farisi. 14Ia na siga ka a ulia kina na qele ko Jisu, ka vakabulai koya mai na nona mataboko, na Siga ni Vakacecegu. 15Era sa qai tarogi koya tale na Farisi se a qai rai rawa vakacava. Sa qai kaya vei ira ko koya, “E a boroya na mataqu ko koya e na qele, ka'u tavoi, ka'u sa mani rai rawa.” 16Era sa qai kaya e so vei ira na Farisi, “E sega ni lako mai vua na Kalou na tamata oqo, ni sega ni vakatabuya na Siga ni Vakacecegu” Era sa qai kaya e so tale, “E cakava rawa ga vakacava na cakacaka mana vaka oqo e dua na tamata i valavala ca?” Era sa mani veidre kina. 17Era sa qai kaya tale vua na tamata mataboko, “Me vaka ni a vakabulai iko ko koya mai na nomu mataboko, a cava sara mada ko kaya ko iko me baleti koya?” Sa qai kaya ko koya, “O koya e dua na parofita.” 18Ia era sega tiko ga ni vakadinata ko ira na nodra i liuliu na Jiu ni a mataboko e liu ko koya ka ni sa qai rai rawa oqo, me yacova ni ra sa kacivi rau na nona i tubutubu 19ka tarogi rau, ka kaya, “Oqo li na luvemudrau, ko drau kaya ni a sucu mataboko? Ia sa qai rai rawa vakacava oqo?” 20E rau sa qai sauma na nona i tubutubu ka kaya, “Keirau kila ni luve i keirau oqo, ka kila tale ga ni a sucu mataboko. 21Ia na nona sa qai rai oqo, keirau sega ni kila. Keirau sega tale ga ni kila se ko cei ka a vakabulai koya mai na nona mataboko. Ni tarogi koya ga. Sa tamata bula ko koya ka na rawa ni vakamacalataka ga vaka i koya.” 22E rau a vosa vaka koya na nona i tubutubu ni rau rerevaki ira na nodra i liuliu na Jiu; ni ra a sa lomavata oti me na vakatabui ni tiko tale e na nodra i soqosoqo ni lotu e dua na tamata e vakatusa ni sa Karisito ko Jisu. 23O ya na vuna e rau a kaya kina na nona i tubutubu, “Sa tamata bula ko koya; ni tarogi koya ga ” 24Era sa qai kaciva tale na tamata ka a mataboko e liu ka kaya vua, “Yalataka mada e na mata ni Kalou ni ko na tukuna na ka dina! Keimami kila ni tamata i valavala ca ko koya ka vakabulai iko.” 25Sa qai sauma ko koya, ka kaya, “Au sega mada ni kila se tamata i valavala ca ko koya se sega. A ka ga au kila, ni'u a mataboko e liu, ia oqo au sa rai rawa.” 26Era sa qai kaya tale vua, “A cava sara mada e cakava vei iko ko koya? A cava e cakava mo rai rawa kina?” 27Sa qai kaya vei ira ko koya, “Au a sa tukuna oti vei kemuni ko ni qai sega ni vakarogoca. Ko ni via rogoca tale e na vuku ni cava? Ko ni sa via nona tisaipeli tale beka ga?” 28Era sa qai vakalialiai koya, ka kaya, “O iko ga o nona tisaipeli, o i keimami na tisaipeli i Mosese. 29Keimami kila ni a vosa vei Mosese na Kalou. Ia, na tamata ga oqo, keimami sega ni kila se a lako mai vei.” 30Sa qai sauma na tamata koya ka kaya vei ira, “Sa qai dua na ka veivakurabuitaki oqo! O ni sega ni kila na vanua e lako mai kina ko koya, ia e qai vakabulai au ga mai na noqu mataboko! 31Eda kila ni sega ni dau rogoci ira na tamata i valavala ca na Kalou. E dau rogoci ira ga era dau qaravi koya ka dau cakava na lomana. 32Mai na i tekivu kei vuravura e sega ni sa bau rogoci mada me dua na tamata me vakabula, me rai rawa tale, na yaloka ni mata ni dua na tamata e a sucu mataboko. 33Kevaka e a sega ni lako mai vua na Kalou na tamata oqo, ke a sega ni rawata e dua na ka.” 34Era sa qai sauma vua, ka kaya, “O iko o a sucu tu mai e na i valavala ca; o qai mai via vakatavulici keimami?” Era sa qai vakasavi koya me kakua ni tiko tale e na nodra i soqosoqo ni lotu. 35E a qai rogoca ko Jisu ni ra sa biuti koya tani. Ia ni sa kunei koya, sa qai kaya vua, “Ko sa vakabauta li na Luve ni Kalou?” 36Sa qai sauma ko koya, ka kaya, “Ko cei ko koya, Turaga, me rawa ni'u bau vakabauti koya.” 37Sa qai kaya vua ko Jisu, “Ko sa raici koya oti, ka sa i koya ko drau sa veivosaki vata tiko.” 38Sa qai kaya ko koya, “Turaga, au sa vakabauta. “ Sa qai cuva sobu ko koya ka so-Kalou vua. 39Sa qai kaya ko Jisu, “Au sa lako mai oqo ki vuravura me'u veilewai, oya me ra rai ko ira ka sega tu ni rai, ka me ra mataboko ko ira ka rai.” 40Era a rogoca na ka koya ko ira e so na Farisi ka ra tiko vata kaya, a ra sa kaya vua, “Keitou sa mataboko tale beka ga ko i keitou?” 41Sa qai kaya vei ira ko Jisu, “Kevaka dou a mataboko ke a sega na nomudou cala, ia, oqo ni dou sa kaya, ʻSa rai na mata i keitou' e sa tiko ga kina na nomudou cala.”


c: text/html

text: 1Sa qai tukuna ko Jisu vei ira na tisaipeli e dua na vosa vakatautauvata, me ra dau masu tiko ga kina ka kakua ni cegu koso. 2“E a tiko e na dua na koro e dua na turaganilewa ka sega ni dau rerevaka na Kalou se dokai ira na tamata. 3E tiko tale ga e na koro koya e dua na yada ka dau lako wasoma yani mai vua, ka kaya, ʻMo ni vakadinadinataka mada na noqu dodonu vua na noqu meca.ʼ 4E na dua na gauna balavu e a sega ni via cakava kina ko koya e dua na ka, ia e muri sa qai kaya e lomana, ʻE dina ga ni'u sega ni rerevaka na Kalou se doka na tamata, 5ia e na nona vakasosataki au ga na yada oqo, au sa na vakadodonutaka kina na ka e baleti koya, de na qai vakaocai au ga e na nona lakolako tiko ga mai.ʼ” 6Sa qai vakuria na Turaga ka kaya, “Dou rogoca vinaka na ka e kaya na turaganilewa tawa dodonu koya. 7Ia e na sega li ni na vakadodonutaka na Kalou na ka e baleti ira na nona digitaki era dau tagi vua e na siga kei na bogi? E na berabera li na nona veivuke? 8Au sa kaya vei kemudou, e na vakadodonutaka vakatotolo sara na ka e baleti ira. Ia ni sa lako mai na Luve ni Tamata e na kunea li e vuravura na vakabauta?” 9Sa qai tukuna tale ga na vosa vakatautauvata oqo ko Jisu vei ira e so era vakabauti ira ga vakai ira ni ra sa tamata dodonu, ka beci ira na tani. 10“E rau a lako cake ki na valenisoro e lewe rua na tamata me rau la'ki masu: e dua e Farisi, ka dua e daukumuni i vakacavacava. 11“Sa tu na Farisi ka masu vakai koya vaka oqo, ʻKemuni na Kalou, au vakavinavinaka vei kemuni ni'u sa sega ni vakataki ira na tani, era dau kocokoco, era dau veivakaisini, ka ra dauyalewa; au sega tale ga ni vakataki koya na daukumuni i vakacavacava koya. 12Au dau lolo vakarua e na veimacawa, ka'u dau solia na i katini ni veika kece au rawata.ʼ 13“Ia e a tu vakayawa ga yani na daukumuni i vakacavacava, ka sega mada ga ni tacake rawa ki lomalagi; e a tavia ga na lomaserena e na loma rarawa, ka kaya ʻKemuni na Kalou, ni lomani au mai na tamata i valavala ca!' 14Au sa tukuna vei kemudou, ni a lako sobu ki na nona vale na tamata koya ka sa vakadonui, ka sega ga ko koya kadua; ni ko koya yadua e vakalevulevui koya e na vakalolovirataki, ia ko koya e vakalolovirataki koya e na vakalevulevui” 15Era a qai kauti rra yani na gone lalai e so na tamata ki vei Jisu me tarai Ira. Ia ni ratou sa raica na tisaipeli, e ratou sa qai karalaki ira. 16Ia e a kacivi rra ga vua na gone ko Jisu, ka kaya, “Laivi rra na gone lalai me ra lako mai vei au, ka kakua ni tarovi rra, ni sa nodra na gone vaka oqo na matanitu ni Kalou. 17Au sa kaya vakaidina vei kemudou, ko koya e na sega ni ciqoma na matanitu ni Kalou me vaka na gone lailai e na sega ni curu kina .” 18A qai tarogi koya e dua na turaga ka kaya, “Vakavuvuli vinaka, na cava me'u cakava me'u taukena kina na bula tawa mudu?” 19Sa qai kaya vua ko Jisu, “Na cava ko vakatokai au kina me'u vinaka? E sega ni dua e vinaka, na Kalou duadua ga. 20Ko sa kila na i vakaro: ʻKakua ni ia na veibutakoci, kakua ni laba, kakua ni butako, kakua ni veibeitaki vakailasu. Vakarokoroko vei rau na tamamu kei na tinamu” 21Sa qai kaya ko koya, “A veika kece ga oqori au sa dau muria tiko mai na gauna au a se gone kina ka yacova mai oqo.” 22Ni sa rogoca koya ko Jisu sa qai kaya vua, “E dua ga na ka e sa vo tiko vei iko. Volitaka na ka kece ga e tu vei iko, ka veivotayaka vei ira na dravudravua na kena i lavo; ko na qai vakaiyau mai lomalagi. Ia ko iko, mo lako mai ka muri au.” 23Ia ni sa rogoca koya ko koya sa rarawa sara na lomana ni sa rui levu na nona i yau. 24Ia ni sa raica ko Jisu, sa kaya, “Sa dredre dina vei ira na vutuniyau me ra curu ki na matanitu ni Kalou! 25Ni sa rawarawa cake me curuma na mata ni cula na kameli, ka dredre me curuma na matanitu ni Kalou na tamata vutuniyau” 26Era sa qai kaya ko ira ka rogoca, “Ko cei beka ga e na qai vakabulai rawa?” 27Sa qai kaya ko koya, “Na ka sa sega ni rawa vei ira na tamata, sa rawa vua na Kalou.” 28Sa qai kaya vua ko Pita, “Ni raica, keitou sa biuta na veika kece ga e neitou ka muri kemuni” 29Sa qai kaya vei iratou ko koya, “Au sa kaya vakaidina vei kemudou, e sega ni dua na tamata e sa biuta na nona vale, se watina, se tuakana se tacina, se ko i rau na nona i tubutubu, se ko ira na luvena e na vuku ni matanitu ni Kalou, 30me na qai sega ni rawata vakalevu cake na ka e na bula oqo, ka vaka kina na bula tawa mudu e na gauna sa bera mai .” 31Sa qai kauti iratou na lewe tinikarua ko Jisu, ka kaya vei iratou, “Raica, tou sa vakarau lako cake ki Jerusalemi, ka sa na la'ki vakayacori kina na veika kece ga era a vola tu na parofita me baleta na Luve ni Tamata. 32E na soli ko koya vei ira na kai tani, ka na vakalialiai, ka vakamaduataki, ka kasiviti. 33Era na vakanakuitataka ka vakamatea, ia e na tucake tale ko koya e na i katolu ni siga” 34Ia e ratou a sega ni kila rawa e dua na ka koya na tisaipeli. E a vunitaki vei iratou na i balebale ni vosa koya, ka ratou a sega kina ni kila rawa na ka e tukuni. 35Sa voleka sara yani ki Jerrko ko Jisu. E a dabe toka e na yasa ni sala e dua na tamata mataboko, ka kerekere fiko. 36Ia ni sa rogoci ira na lewe vuqa ni ra sa lako tiko e yasana, sa taro ka kaya, “A cava koya?” 37Era sa qai kaya vua, “E lako tiko mai oqo ko Jisu na kai Nasareci” 38Sa qai kaci ko koya ka kaya, “I Jisu, na Luve i Tevita, ni lomani au mai!” 39Era sa qai karaci koya ko ira na fiko e liu, ka kaya vua me tiko lo; ia sa qai kaci vakalevu cake ga kina ko koya, ka kaya, “Na Luve i Tevita, ni lomani au mai!” 40A sa tu vakadua ko Jisu, ka vakarota me kau yani vua ko koya. Ia ni sa lako voleka yani vua, sa qai tarogi koya ka kaya, 41“Na cava ko vinakata me'u cakava vei iko?” Sa qai kaya ko koya, “Turaga, me'u rai rawa.” 42A sa kaya vua ko Jisu, “Mo rai rawa! Sa vakabulai iko na nomu vakabauta!” 43A sa mani rai rawa sara ko koya, ka muri Jisu, ka vakacaucautaka tiko na Kalou. Ia ni ra sa raica ko ira na tamata kece ga, era sa qai vakavinavinaka vua na Kalou.

robotstxt: allowed

filter: keep


text: 1Ia ni ratou sa toro voleka tiko yani ki Jerusalemi, volekati Pecifaki kei Pecani, e na Delana Veiolive, sa qai tala e rua vei iratou na nona tisaipeli ko Jisu, 2ka kaya vei rau, “Drau lako ki na koro koya; ni drau sa curu kina, drau na kunea sara e dua na luve ni asa e sa sega ni bau vodoki vakadua, ni vesu tu. Drau sereka ka kauta mai. 3Ke dua e kaya vei kemudrau, ʻNa cava ko drau cakava tiko kina na ka oqori?ʼ Drau kaya, ʻE via vakayagataka na Turaga, ka na qai vakasuka tale mai vakatotolo.ʼ” 4E rau sa mani lako sara ka kunea na luve ni asa ni tu e na gaunisala ka noka tu e na katuba ni dua na vale; ka rau sa sereka sara. 5E ratou a qai kaya mai ko iratou ka tu voli e kea, “Na cava ko drau sereka kina na luve ni asa?” 6E rau sa qai kaya vei iratou na ka e a kaya ko Jisu, ka ratou sa mani laivi rau me rau kauta na asa. 7E rau sa qai kauta na asa vei Jisu, ka tevuka e delana na nodrau i sulu, ka sa vodo sara kina ko koya. 8Era sa tevuka na nodra i sulu e na gaunisala e lewe vuqa, ka ra sa taya e so na taba ni kau e so tale ka veibiuyaka e na gaunisala. 9Ia ko ira era liu tiko kei ira era muri, era sa kailavaka mai, “Osana! Sa kalougata ko koya sa lako mai e na yaca ni Turaga! 10Me kalougata na matanitu i Tevita na noda qase sa lako tiko mai oqo! Osana ki cake sara!” 11Sa qai curu ki Jerusalemi ko Jisu, ka lako sara ki na Valenisoro. Ia ni sa oti na nona vakaraica voli na veika kece ga, sa yakavi mai na vanua. E ratou sa qai lako sara ki Pecani kei iratou na lewe tinikarua. 12Ia ni ratou sa lesu tiko mai Pecani e na siga ka tarava, sa qai via kana ko Jisu. 13Sa raica vakayawa yani e dua na vunilolo bulabula vinaka, ka mani lako sara yani me raica de vua tu. Ni sa yaco kina, e a sega ni kunea e dua na ka, na drauna wale ga, ka ni sega ni vula i lolo koya. 14Sa qai kaya ki na vunilolo ko Jisu, “Me kakua tale ni dua me kana lolo vei iko ka tawa mudu.” E ratou a rogoca kece na ka oqo na nona tisaipeli. 15Ia ni ratou sa yaco ki Jerusalemi, sa la'ki curu sara ki na Valenisoro ko Jisu. Sa qai tekivu vakasavi ira tani na veivoli tiko kina, ka vukica na nodra teveli na dauveisau i lavo kei na nodra i dabedabe na volitaki ruve; 16ka a sega ni vakatara e dua me colata e loma ni Valenisoro e dua na ka. 17Sa qai vakavulici ira, ka kaya, “E sega li ni volai tu e na i Vola Tabu, ʻA noqu vale e na vakatokai me nodra vale ni masu na veimatanitu kece gaʼ? Ia ko ni sa cakava ga me nodra qara na daubutako” 18Ia ni ra sa rogoca na ka oqo ko ira na bete levu kei ira na qasenivuli ni lawa era sa qai saga e dua na sala me ra vakamatei koya kina ni ra sa rerevaki koya, e na vuku ni nodra kurabuitaka na lewe vuqa na nona i vakavuvuli. 19Ia ni sa yakavi mai e ratou sa qai biuta tale na koro ko Jisu kei iratou na nona tisaipeli. 20E na mataka lailai ka tarava ni ratou sa lako tiko e na gaunisala, e ratou sa raica na vunilolo ni sa mate vakadua, me yaco sara ki wakana. 21Sa qai nanuma ko Pita na nona vosa, ka kaya, “Vakavuvuli, ni raica, sa mate na vunilolo ko ni a cudruva!” 22Sa qai kaya vei iratou ko Jisu, “Dou vakabauta na Kalou. 23Au sa kaya vakaidina vei kemudou, ke dua e kaya ki na ulunivanua oqo, ʻMo toki tani ka biu ki wasawasa,ʼ ka vakabauta ni na yaco na ka e tukuna, ka sega tale ni vakatitiqa na lomana, e na vakayacori dina na ka e kaya. 24Sa i koya gona au kaya kina vei kemudou ni ka kece ga dou kerea e na masu, ka vakabauta ni dou na rawata, dou na rawata dina ga. 25Ni dou sa tu mo dou masu, dou vosota ka guilecava taumada na nodra ca era sa caka ca vei kemudou, e na qai bokoca tale ga kina na nomudou i valavala ca na Tamamudou mai lomalagi. 26Ia kevaka dou sa sega ni vosota ka guilecava, e na sega tale ga ni bokoca na nomudou i valavala ca na Tamamudou mai lomalagi.]” 27E ratou sa qai lesu tale ki Jerusalemi. Ia ni sa veilakoyaki voli e loma ni Valenisoro ko Jisu, era sa qai lako vua ko ira na bete levu, ko ira na qasenivuli ni lawa, kei ira na qase, 28ka ra tarogi koya ka kaya, “Ko vakayacora tiko na veika oqo e na lewa mai vei? Ko cei e a solia vei iko na kaukauwa mo cakava kina na veika oqo?” 29Sa qai kaya vei ira ko koya, “Au na tarogi kemuni e na dua na taro; mo ni sauma mai vei au, ka'u na qai tukuna vei kemuni se na lewa mai vei au vakayacora tiko kina na veika oqo. 30E vu mai vei na veipapitaisotaki i Joni, e vu mai lomalagi se vu mai vua na tamata? Ni sauma mada mai” 31Era sa qai veileti vakai ira, ka kaya, “Kevaka eda kaya, ʻMai lomalagi,ʼ e na qai kaya ko koya, ʻNa cava ga ko ni sega ni vakabauti koya kina.ʼ 32Ia keda kaya, ʻMai vua na tamata...ʼ” (Era a rerevaki ira na tamata, ka ni ra sa vakadinata ni a parofita dina ko Joni.) 33Era sa qai kaya vei Jisu, “Keimami sega ni kila” Sa qai kaya vei ira ko Jisu, “Au na sega tale ga ni tukuna vei kemuni se lako mai vei na lewa au vakayacora tiko kina na veika oqo”


text: 1Ni sa oti koya au sa qai rai ki lomalagi ka raica sara e dua na katuba sa tadola tu. Ia sa qai kaya na domo ka'u a rogoca taumada ni sa vosa tiko mai vei au vaka na domo ni davui, “Lako cake mai ki ke me'u na vakatakila vei iko na veika e na yaco e na gauna mai muri” 2Sa qai curumi au vakasauri na Yalo Tabu, ka'u sa raica sara e dua na i dabedabe vakatui mai lomalagi ka sa dabe toka kina e dua, 3e vaka na i rairai ni vatu jasipa kei na kaneliani na kena i rairai. Sa vakavolivolita na i dabedabe vakatui e dua na drodrolagi ka vaka na emeralita na kena i rairai. 4Sa vakavolivolita tale ga na i dabedabe vakatui e ruasagavulukava tale na i dabedabe vakatui ka ra dabe tiko kina e ruasagavulukava na qase, era vakaisulu vulavula ka ra tokara na i sala vakatui e uludra. 5Sa basika mai na i dabedabe vakatui na tibi ni liva, na rorogo domo i levu kei na vadugu ni kurukuru. E na mata ni dabedabe koya sa tiko kina e vitu na cina sa caudre tu. Sa i ira oqo na Yalo ni Kalou e lewe vitu. 6Ia sa tu e na mata ni tikotiko vakaturaga na ka e vaka e dua na wasawasa iloilo, sa makare vinaka sara mai na karisitala. Ia e ratou sa tu e va na ka bula e na yasa ni tikotiko vakatui, ka sa robo na yagodratou taucoko, na matadratou kei na dakudratou, e na yaloka ni mata. 7Sa vaka na laione na i matai ni ka bula. Sa vaka na luve ni bulumakau na i karua ni ka bula. Sa mata vakatamata na i katolu ni ka bula, ka sa vaka na ikeli sa vuka tiko na kena i ka va. 8Ia ko iratou na ka bula e va oqo e ratou sa tauya ono na tabadratou, ka sa robo na yagodratou kei na ruku ni tabadratou e na yaloka ni mata, ka ratou sa sega ni cegu e na siga kei na bogi ni ratou lagata tiko vakaoqo: “Sa Savasava, sa Savasava, sa Savasava na Kalou Kaukauwa, o koya ka a bula e liu, ka sa bula tiko e daidai; o koya tale ga ka na lako mai!” 9Ia e na veigauna kece ga era sa vakacabora kina na ka bula na nodra veivakalagilagi kei na vakarokoroko kei na vakavinavinaka vei koya sa tiko e na i dabedabe vakatui o koya sa bula tu ka tawa mudu, 10era sa tekiduru ka cuva na qase e lewe ruasagavulukava e na mata i koya sa tiko e na i dabedabe vakatui ka ra vakarokoroko vei koya sa bula ka tawa mudu. Era sa biuta na nodra i sala vakatui e na mata ni dabedabe vakatui ka ra lagata tiko, 11“Sa ganiti kemuni, na neimami Turaga ka neimami Kalou, me cabo vei kemuni na neimami veivakalagilagi kei na vakarokoroko kei na kaukauwa. Ni ko ni a bulia na veika kece; era sa buli ka ra sa tu dei tu e na nomuni lewa.”


text: 1Sa qai kaya tale ga ko Jisu vei iratou na nona tisaipeli, “E a tiko kina e dua na tamata vutuniyau ka dua tiko na nona dauniyau. Sa qai beitaki vua na nona dauniyau ni sa vakayalia tiko na nona i yau. 2Sa qai kacivi koya ka kaya vua, ʻA cava au sa mai rogoca oqo me baleti iko? Solia mai e dua na i tukutuku ni nomu qarava na i yau, ni sa sega ni rawa mo dauniyau tiko ga.ʼ 3Sa qai vakananuma e lomana na dauniyau ka kaya, ʻNa cava beka me'u eakava ni sa vakarau kauta tani vei au na noqu turaga na cakacaka vakadauniyau? Au sega soti ni kaukauwa me'u rawata na cukicuki, ka'u madua ni kerekere. 4Oi au sa qai kila na ka me'u cakava, me rawa ni ra kauti au kina na tamata ki na nodra veivale ni'u sa sivo mai na cakacaka vakadauniyau.ʼ 5“Sa qai kacivi ira yadudua mai era dinau tu vua na nona turaga. Sa kaya vua na i matai, ʻE vica na nomu dinau vua na noqu turaga?ʼ 6A sa kaya ko koya, ʻE dua na drau na i vakarau waiwai.ʼ Sa qai kaya vua na dauniyau, ʻTaura na nomu i vola ni dinau, dabe ka vola sara me limasagavulu.ʼ 7Sa qai taroga e dua tale ko koya, ka kaya, ʻE vica na nomu dinau ko iko?ʼ Sa kaya ko koya, ʻE dua na drau na i vakarau sila.ʼ Sa qai kaya vua na dauniyau, ʻTaura na nomu i vola ni dinau ka vola me walusagavulu.ʼ 8“E a vakacaucautaki koya na dauniyau tawa dodonu na turaga koya, e na nona i vukivuki vuku; ni ra sa vuku vakalevu cake na gone ni vuravura oqo e na veika e baleti ira, ka sega soti ko ira na gone ni rarama. 9“Ka'u sa kaya vei kemudou, Dou vakayagataka na i yau vakavuravura me so kina na wekamudou, ia ni sa cagina na i yau me ra na qai kauti kemudou na wekamudou koya ki na veitikotiko tawa mudu. 10“O koya sa dina e na ka lailai, e na dina tale ga e na ka levu; ia ko koya sa sega ni dodonu e na ka lailai, e na sega ni dodonu tale ga e na ka levu. 11Ia kevaka dou sa sega ni dina e na i yau vakavuravura, ko cei e na nuitaki kemudou e na i yau dina? 12Kevaka tale ga dou sa sega ni dina e na ka e nona e dua tani, ko cei e na solia vei kemudou na ka e nomudou? 13“E sega ni dua na tamata e qarava rawa e rua na turaga; ni na cata e dua ka lomani koya ka dua; se ni na soli koya sara vua e dua ka beci koya ka dua. Dou na sega ni qaravi rau vata rawa na Kalou kei na i yau.” 14Ia ni ra sa rogoca koya ko ira na Farisi, era sa qai vosa vakacataki koya, ka ni ra sa dau domona na i lavo. 15Sa qai kaya vei ira ko koya, “Sa i kemuni ko ni sa dau vakadonui kemuni ga e matadra na tamata; ia sa kila na lomamuni na Kalou; ni sa ka vakasisila e na mata ni Kalou na ka e vakadokadokai vei ira na tamata. 16“E a sa tu na Lawa i Mosese kei na nodra volavola na parofita me yaco mai vei Joni na Dauveipapitaisotaki; mai kea, sa qai tekivu me vunautaki na matanitu ni Kalou, ka ra sa gu sara na tamata kece ga me ra curu kina. 17Ia sa rawarawa cake me takali laivi ko lomalagi kei vuravura, sa dredre ga me lutu wale e dua na tiki ni lawa lailai sara. 18“O koya yadua sa biuta na watina, ka la'ki vakawati kei na dua tale, sa dauyalewa ko koya; ia ko koya sa vakawatitaka e dua na yalewa sa biuti koya na watina, sa dauyalewa tale ga ko koya. 19“E a tiko e dua na tamata vutuniyau, ka dau vakaisulu e na i sulu lokaloka kei na lineni malumu, ka dau kana ka marau vakalevu tu ga e na veisiga. 20E a tiko tale ga e kea e dua na tamata dravudravua e na nona matavuvale. A yacana ko Lasarusa, ka robota tu na yagona na vidikoso. 21Sa dau garova ko Lasarusa me vakani e na meme ni kakana e lutu mai na teveli ni tamata vutuniyau. Era sa dau lako tale ga mai na koli ka vakadramica na nona vidikoso. 22“Sa mani mate na tamata dravudravua ka ra sa kauta na agilosi ki na lomasere i Eparaama. Sa qai mate tale ga na tamata vutuniyau ka bulu. 23A sa tacake mai Etesi ni sa vakararawataki tu ka raici Eparaama sara tu vakayawa, kei Lasarusa ni koto e lomaserena. 24A sa kaci ka kaya, ʻI Tamaqu Eparaama, lomani au mai, talai Lasarusa mada me tonia na mua ni nona i qaqalo e na wai ka mai vakabatabatataka na yamequ; ni sa ka levu na noqu rarawa e na vuku ni yameyame ni buka oqo!ʼ 25“Ia e a qai kaya ga ko Eparaama, ʻNa luvequ, nanuma tiko ni ko a dau taura na veika vinaka kece ga e na gauna ko a sa bula voli kina, ia e a vaka tale ga kina ko Lasarusa ni a taura na veika ca; ia oqo sa vakacegui e ke ko koya, ia ko iko sa vakararawataki. 26A kena i kuri, e tu oqo e na kedaru maliwa e dua na i keli vakaitamera, e dredre kina vei ira e ke me ra lako yani vei kemuni, ka sega tale ga ni dua me lako rawa mai keri vei keimami.ʼ 27Sa qai kaya kina ko koya, ʻIa au sa masuti iko, tamaqu Eparaama, mo talai koya ki na vale nei tamaqu, 28ni ratou lewe lima tiko na taciqu, me rawa ni la'ki vakasalataki iratou, de ratou na qai lako tale ga mai ki na vanua ni veivakararawataki oqo.ʼ 29“Ia sa qai kaya vua ko Eparaama, ʻSa tu vei iratou ko Mosese kei ira na parofita. Me ratou qai rogoci ira ga.ʼ 30A sa kaya ko koya, ʻE sega, tamaqu Eparaama, kevaka ga e dua mai vei ira na mate e lako vei iratou, e ratou na qai veivutuni.ʼ 31Sa qai kaya vua ko koya, ʻKevaka e ratou sa sega ni vakarogoci Mosese kei ira na parofita, e na sega tale ga ni rawai na lomadratou; veitalia sara mada ga ke mani tucake tale e dua mai na mate.ʼ”


text: 1O koya gona sa dodonu kina me da vakasamataka sara vakabibi na veika eda a sa rogoca oti me da kakua kina ni lako sese. 2Kevaka e dina na i tukutuku e ra a kacivaka na agilosi, oya ni sa dau saumi vakadodonu na i valavala ca kei na talaidredre kece ga, 3e da na bula rawa vakacava kevaka eda vakawaletaka na veivakabulai levu oqo? E a tukuna taumada na veivakabulai oqo na Turaga, ka ra sa vakadinadinataka mai vei keda ko ira era a rogoci koya. 4E sala vata oqo kei na nona vakadinadinataka na Kalou na dina ni veitukutuku oqo e na nona cakava na veivakatakilakila e so, na veika veivakurabuitaki e so kei na veimataqali cakacaka mana e so, ka sa veivotayaka tale ga na veisolisoli ni Yalo Tabu me vaka na lomana. 5A sega ni lesi ira na agilosi na Kalou me lewa na vuravura e na muri mai, na vuravura keitou sa tukuna tiko. 6Ia e a vakaraitaki toka ga vaka oqo e na dua na tiki ni Vola Tabu: “A cava na tamata mo ni nanumi koya kina, se na luve ni tamata, mo ni kauwaitaki koya kina? 7Ko ni sa buli koya me lolovira toka mada vakalailai vei ira na agilosi; ko ni sa vakaisalataki koya e na lagilagi kei na vakarokoroko, 8ka lesi koya me lewa na veika kece ga.” Ia ni sa soli vua na tamata me lewa na veika kece ga, sa qai sega ni vo e dua na ka me sega ni lewa. Io edaidai eda sa sega ni raica ni sa lewa na veika kece ga na tamata. 9Ia eda sa raici Jisu ga, o koya ka a vakalolovirataki sobu vei ira na agilosi e na dua na .pa gauna lekaleka wale ga me yaco rawa kina e na loloma ni Kalou, me mate e na vuku ni tamata kece ga. Eda sa raici koya ni sa vakaisalataki e na lagilagi kei na vakarokoroko edaidai e na vuku ni mate ka a sa sota kaya oti. 10Ni sa kilikili vua na Kalou o koya sa bulia ka lewa tu na veika kece ga me qisi Jisu me uasivi duadua na nona bula e na nona vosota na rarawa me rawa kina ni kauta e lewe vuqa na luvena me vakaivotavota e na lagilagi i Jisu. Ni sa i Jisu ga sa liutaki ira ki na bula. 11Ni sa dua vata ga na Tamadra na vakasavasavataki kei koya sa veivakasavasavataki. Koya na vuna e sega kina ni madua ko Jisu me vakatokai ira me ra tacina. 12Me vaka e a kaya, “Au na tukuna na yacamuni vei ira na taciqu; au na vakacaucautaki kemuni e na sere e na kedra maliwa na i soqosoqo lewe ni lotu.” 13A kaya tale, “Au na vakararavi vua na noqu Kalou.” Ka a kaya tale ga, “Sa i au oqo kei ira na gone sa solia vei au na Kalou.” 14Ia me vaka ni ra sa vakalewe ka vakadra ko ira na gone sa yaco me vaka tale ga kina ko Jisu, ka me rawa kina, e na vuku ni nona mate me vakamalumalumutaki koya sa lewa na mate, koya na tevoro; 15ka me sereki ira era sa bobula tu e na nodra bula taucoko e na vuku ni nodra rerevaka na mate. 16Ni sa matata vinaka ni sega ni mai vukei ira na agilosi ko koya, ko ira ga na kawa i Eparaama. 17Sa i koya oqo sa kilikili kina kei koya me yaco me vakataki ira sara na tacina e na ka kece ga; me yaco rawa kina me nodra Bete Levu, dauloloma ka lomadina e na cakacaka ni Kalou; me sorovaka na nodra i vakavala ca na tamata. 18Me vaka ni a sa dau veretaki ka vakararawataki ko koya, sa rawa vua edaidai me vukei ira era sa dau veretaki.


text: 1E a tiko mai Sisaria e dua na tamata, ka yacana ko Konilio. O koya e dua na kavetani ni mataivalu e vakatokai na “Mataivalu ni Itali.” 2E tamata dau lotu ko koya ka dau doka na Kalou; ko koya kei iratou kece na nona lewenivale. E dau soli ka ni loloma vakalevu vei ira na Jiu vakaloloma ka dau sega ni cegu e na masumasu vua na Kalou. 3E na dua na yakavi siga, ni rauta na tolu na kaloko, e a raica kina ko koya e dua na raivotu. E curu yani e dua na agilosi ni Kalou ka kaya vua, “Konilio!” 4A mai vakaraici koya matua tu yani ko Konilio e na taqaya, ka kaya, “Sa vaka evei, Turaga?” Sa qai kaya vua ko koya, “Sa yaco cake mai vua na Kalou na nomu masu kei na nomu dau solisoli, ka sa nanumi iko kina ko koya. 5Ia raica, mo tala mada e so na tamata ki Jopa me ra lakova e dua na tamata ka yacana ko Saimoni; a yacana tale ka dua ko Pita. 6E tiko oqo ko koya vei Saimoni na daucaka kulinimanumanu; ka tiko na nona vale e matasawa” 7Sa lako tale na agilosi ka sa qai kacivi rau e lewe rua vei ira na nona tamata ko Konilio vata kei na dua na sotia daulotu mai vei ira na sotia ka ra dau qaravi koya. 8Ia ni sa talanoataka oti vei iratou na ka kece ga ka a yaco, sa qai talai iratou ki Jopa. 9E na siga ka tarava, rauta na siga levu tutu, ni ratou sa lako tiko ga e sala ko iratou koya ka ratou sa volekata tiko yani ki na koro, e a cabe cake ki na dela ni vale ko Pita me la'ki masu kina. 10Sa tuburi koya na via kana ka garova me kania e dua na ka. Ia ni sa vakarautaki tiko na kakana, sa qai raica ko koya e dua na raivotu. 11E a raica ni sa tadola na lomalagi, ka sa lako sobu tiko mai e dua na ka me vaka e dua na i tutuvi levu, ka tukuci sobu mai ki vuravura e na tutuna vava. 12E tu e na i tutuvi koya na veimataqali manumanu yava i va kece ga, kei na veimataqali manumanu dau qasi ni vanua, kei na manumanu vuka. 13Sa qai rogo mai e dua na vosa, ka kaya, “Tu cake, Pita; vakamatea ka kania!” 14Sa qai kaya ko Pita, “Me kua sara, Turaga, ni'u sa sega vakadua ni bau kania e dua na ka tawa savasava .” 15Sa qai rogo tale mai vakarua vua na vosa, ka kaya, “Na ka sa vakasavasavataka na Kalou mo kakua ni okata me tawa savasava!” 16E a caka vakatolu na ka koya, ka sa qai kau tale ki lomalagi. 17Ia ni sa vakasamataka tiko ga ko Pita se cava na i balebale ni raivotu oya, e ratou sa kunea rawa sara na vale i Saimoni e na nodratou vakatataro ko iratou ka a talai mai vei Konilio, ka ratou sa tu sara ga e na matamata ni vale e na gauna koya. 18E ratou sa qai kaci ka taroga se tiko kina e dua na vulagi ka yacana ko Saimoni Pita se sega. 19Ia e a sa vakananuma tiko ga na raivotu ko Pita. Sa qai kaya vua na Yalo Tabu, “Raica, e ratou sa tiko oqo e lewe tolu ka ratou vakasaqarai iko tiko mai. 20Tu cake ka lako sobu, ka kakua ni lomalomarua, ni sala vata kei iratou; au a talai iratou mai.” 21Sa mai lako sobu sara yani ko Pita ka kaya vei iratou, “'O i au na tamata ko dou vakasaqara tiko. A cava na i naki ni nomudou lako mai?” 22E ratou sa qai kaya, “E talai keitou tiko mai na Turaganivalu ko Konilio. E tamata dodonu ka dau rerevaka na Kalou ko koya ka vinaka na kena i rogorogo vei ira na Jiu kece ga. E a tukuna vua e dua na agilosi yalo savasava mo ni mai lakovi mo ni lako yani ki na nona vale me rogoca kina na ka ko ni na kaya.” 23Sa qai kacivi iratou ki vale ko Pita, ka ratou a mani moce kina. E na siga ka tarava sa qai lako vata kei iratou ko koya, ka ra sala vata kei iratou e so na lewe ni lotu mai Jopa. 24A yaco yani ko Pita ki Sisaria e na siga ka tarava, ka sa namaki koya toka mai kina ko Konilio, kei ira na wekana dina kei ira na nona i tokani voleka ka a sa sureti ira tu. 25Ni sa curu yani ko Pita, sa tavaki koya sara mai ko Konilio, sa cuva sobu ki yavana ka vakarokoroko vua. 26Ia e a vakaduri koya cake ko Pita ka kaya vua, “Tu cake, au tamata tale ga o i au!” 27E a vosa tiko ga vei Konilio ko Pita ni rau sa curu tiko ki vale. Ia ni rau sa yaco yani ki loma sa raica ni ra sa lewe vuqa e ra soqoni tiko kina. 28Sa qai kaya vei ira ko koya, “Ko ni sa kila vinaka sara ni tabu vua na Jiu me veitokani se lako vua e dua na kai matanitu tani. Ia sa vakaraitaka vakamacala sara vei au na Kalou me'u kakua ni okata e dua me dukadukali se me tawa savasava. 29Oya ga na vuna au a sega tale kina ni lomalomarua ni'u sa lakovi yani. Ia oqo au via taroga ga se cava na vuna ko a talatala yani kina me'u la'ki lako mai” 30Sa qai kaya ko Konilio, “E na va na siga sa oti, e na gauna vata tiko ga oqo, ni'u a masu tiko e ke, e na noqu vale, e na tolu na kaloko e na yakavi, au qai kidacala sa tu e mataqu e dua na tamata ka sa ramase na nona i sulu. 31E a kaya vei au ko koya, ʻI Konilio, sa rogoci na nomu masu ka sa nanumi na nomu cakacaka loloma e na mata ni Kalou. 32Mo talatala mada ki Jopa, me lakovi e dua na tamata na yacana ko Saimoni Pita. E tiko ko koya e na vale i Saimoni na daucaka kuli ni manumanu, ka tiko na vale koya e matasawa.ʼ 33Sa i koya au sa talatala sara yani kina vei kemuni, ka sa vinaka sara ga na nomuni lako mai. Keimami tiko kece sara ga kina oqo e na mata ni Kalou me keimami rogoca na veika kece sa vakarota vei kemuni na Turaga mo ni mai tukuna .” 34Sa qai vosa ko Pita, ka kaya, “Au sa qai kila dina sara oqo ni sega ni dau vakaduiduitaka na tamata na Kalou. 35Ia sa dau vinakati ira kece ga era dau vakarokorokotaki koya ka dau cakava na ka e dodonu, veitalia ga se mataqali kawa tamata cava era lewena. 36Sa I koya oqori na i tukutuku ka a tukuna vei ira na Isireli ko koya, ka vunautaki kina na i tukutuku ni veivinakati e na vuku i Jisu Karisito, o koya na nodra Turaga na tamata kece ga. 37Ko ni sa kila na ka levu ka a yaco e na vanua ko Isireli, ka tekivu mai Kalili ni sa oti na papitaiso ka a vunautaka ko Joni. 38Ko ni sa kila ni sa lumuti Jisu na kai Nasareci na Kalou e na Yalo Tabu kei na kaukauwa. Ko ni sa kila na nona dau lako voli ka dau caka vinaka, kei na nona dau vakabulai ira kece ga e vakalolomataki ira tu na tevoro. Ko ni kila tale ga ni a cakava na veika kece ga koya ko koya ni sa tiko vata kei koya na Kalou. 39Keitou sa i vakadinadina ni veika kece ga ka a cakava ko koya e na nodra vanua na Jiu kei Jerusalemi tale ga. Era a qai vakamatei koya e na nodra vakarubeci koya e na kau. 40Ia e a qai vakaturi koya cake tale na Kalou e na i katolu ni siga, ka me vakatakilai koya votu kina. 41E a sega ni vakatakilai koya na Kalou vei ira na tamata kece ga, ia vei ira ga na i vakadinadina ka a sa digitaka tu mai liu na Kalou, io oya vei keitou ko i keitou ka a kana ka gunu vata kaya ni sa tucake tale mai na mate. 42A sa vakaroti keitou ko koya me keitou vunautaka vei ira na tamata ka vakadinadinataka ni sa i koya ga sa lesia tu na Kalou me na turaganilewa vei ira na bula kei ira na mate. 43Sa i koya oqo ka ra a dau tukuna tiko ko ira kece ga na parofita, ni na bokoci e na vuku ni yacana na nodra i valavala ca na tamata kece ga era na vakabauti koya.” 44Ia ni sa vosa tiko ga ko Pita, sa sobuti ira kece ga era vakarorogo tiko na Yalo Tabu. 45E ratou sa kurabui na Jiu vakabauta ka ratou a lako vata yani kei Pita mai Jopa ni sa sovaraka tale ga na Kalou na nona i solisoli, koya na Yalo Tabu, vei ira na kai veimatanitu tani. 46Ia ni ratou sa rogoca na nodra vosataka na veivosa tani e so kei na nodra vakacaucautaka na Kalou, sa qai kaya ko Pita, 47“Ko ira oqo e sa tiko tale ga vei ira na Yalo Tabu me vakataki keda. E dua li e rawa ni bureitaka na wai ka tarova me ra kakua ni papitaisotaki?” 48Sa qai vakarota ko Pita me ra papitaisotaki e na yaca i Jisu Karisito. Oti koya era sa qai kerei koya me tiko mada ka siga vica tiko kei ira.


text: 1Au kerea mo ni vosoti au me'u tei vosa tiko mada me vaka na lialia. 2Au sa vuvutaki kemuni me vaka na vuvu vakalou. Au sa soli kemuni vei Karisito me vaka na watina savasava e dua na tagane. 3Ia na ka au leqataka sa i koya na nona a vakacalai Ivi na gata e na nona qaseqase; de na qai vakacalai tale ga na lomamuni mai na kena savasava kei na kena yalodina vei Karisito. 4Ni ko ni sa vakadonuya mo ni ciqoma e na marau na lako mai nei koya sa vunautaka e dua tani tale na Jisu mai na kena keitou a vunautaka. Ko ni sa ciqoma tale ga e dua tani tale na i tukutuku vinaka mai na kena ko ni a sa ciqoma. 5Au nanuma ni'u sega ni lailai sobu vei ira na i apositolo lasu oqori. 6E dina beka ni'u sega so ni matai e na vosa, ia sa tu vei au na vuku. Keitou sa vakamatataka na ka oqo vei kemuni e na veigauna kece ga kei na veisala kece ga. 7Au sega ni bau tukuna vei kemuni mo ni saumi au e na noqu vunautaka na i Tukutuku Vinaka vei kemuni. Au vakalolovirataki au mo ni torocake kina. E i valavala ca li ko ya? 8E na gauna au cakacaka tiko kina vei kemuni era colati au tiko na veivavakoso lewe ni lotu tale e so. E sega ni butako ko ya? 9Ia e na gauna au tiko kina kei kemuni au sega ni bau vakaoga e dua e na gauna au leqa kina, baleta ni ra sa kauta mai vei au na ka kece ga ko ira na wekada era lako mai Masitonia. Sa i koya gona au sa sega ni vakaoga e dua; ka'u na sega tale ga kina ni vakaogai kemuni e na dua na ka. 10Me vaka na dina i Karisito sa tu vei au, au na sega sara kina ni galu ni cibitaka na ka oqo e Kirisi taucoko. 11E na vuku ni cava? Ni'u sega beka ni lomani kemuni? Sa kila na Kalou na noqu lomani kemuni. 12Ia au na cakava tiko ga na ka au cakava tiko oqo, me'u tarovi ira kina na i apositolo tale e so me dua na yavu me ra vakalevulevui ira kina me ra kaya ni sa tautauvata na sala era cakacaka kina vata kei keitou. 13Era sa i apositolo vakailasu ko ira era vakaoqo, era sa tamata dauveivakaisini ka lasutaka ni ra i apositolo i Karisito. 14Sa sega ni ka veivakurabuitaki oqo. Ko Setani sara mada ga e rawa me vukici koya me vaka e dua na agilosi ni rarama. 15Sa sega kina ni ka veivakurabuitaki ke ra vukici ira na nona dauveiqaravi me ra vaka na i talatala ni valavala dodonu. Ia e na gauna mai muri era na taura ga na i sau dodonu ni nodra i valavala. 16Au sa baci kaya tale; me kakua ni dua e nanuma ni'u lialia. Kevaka ko ni nanuma ni vaka kina, mo ni okata mada ga me'u sa lialia ka me'u bau dokadokai au kina vakalailai. 17Ia na ka au tukuna tiko oqo, e sega ni ka e vinakata na Turaga me'u kaya, ia au dokadokai au me vaka na lialia. 18E vuqa na tamata era boletaka na veika vakavuravura, ia sa vaka tale ga kina ko i au. 19Ko ni sa vuku, ia ko ni sa vosoti ira tu na lialia e na marau. 20Ko ni vosota ke dua e vakabobulataki kemuni, se vakadravudravuataki kemuni, se coriti kemuni, se beci kemuni, se sabica na balumuni. 21Au kaya e na noqu madua, keitou rerevaka ni cakava na ka ko ya. Ia ke dua na tamata e via boletaka e dua na ka. Au sa baci vosa me vaka na lialia. Au na boletaka tale ga na ka vata ga ko ya. 22Era sa Iperiu li? Au sa Iperiu tale ga. Era sa luve i Isireli li? Au sa luve i Isireli tale ga. Era sa kawa li nei Eparaama? Au sa kawa tale ga nei Eparaama. 23Era sa i talatala beka li nei Karisito? Au vosa tiko me vaka e dua na lialia, ia au sa uasivi cake vei ira. Au cakacaka vakalevu cake, au biu vakalevu ki vale ni veivesu, au a kanakuita vaka vuqa sara, ka'u voleka ni mate e na vuqa sara na gauna. 24Era a vakanakuitataki au vakalima na Jiu ka tau vaka ya tolusagavulukaciwa. 25Era vakanakuitataki au vakatolu na kai Roma ka bau vakaviriki vakadua e na vatu. Au vosota vakatolu na kasa ni waqa, ka dua na siga ka dua na bogi na noqu ciri voli e na loma ni wasawasa. 26E na vuqa na noqu i lakolako au vakaleqai e na kena waluvu na veiuciwai, au vakaleqai mai vei ira na daubutako, mai vei ira na Jiu kei ira na kai matanitu tani, vakaleqai e na so na koro, e na manumanu kila e so, leqa e wasawasa kei ira na i tokani vakailasu. 27Au cakacaka ka sota kaya na veika dredre; e vuqa na gauna au sega kina ni moce, ka vaka vuqa na noqu via kana, ka viagunu. E vaka vuqa na kena dau sega tu vei au na kakana; vuqa na noqu sota kaya na liliwa kei na luvawale. 28Me kua mada ni wiliki na veika ko ya; e dua na ka sa bikai au e na veisiga sa i koya na noqu lomaleqataka na veisoqosoqo lewe ni lotu kece sara. 29Ke dua sa malumalumu, au sa vakaivotavota tale ga e na nona malumalumu. Ia ni dua sa bale ki na ca, au sa sinai e na rarawa. 30Ke dodonu me'u boletaka e dua na ka, au na boletaka na veika e vakaraitaka na noqu malumalumu. 31Sa kila ni'u sa sega ni lasu na Kalou na tama ni noda Turaga ko Jisu me vakavinavinakataki na yaeana ka sega ni mudu. 32Mai Tamasiko e a via vesuki au kina na kovana nei Arita na tui e yadrava tiko na koro ko Tamasiko. 33Ia au a qai vakatukutukutaki sobu e na dua na sova mai na dua na qara ni bai ni koro ka dro tani yani mai vua.


text: 1Kevaka e dua na tamata e sega soti ni kaukauwa na nona vakabauta sa dodonu mo ni vakacurumi koya ga yani ka kakua ni veileti vata kaya me baleta na nona vakabauta. 2Na nona vakabauta e dua na tamata sa vakatara vua me kania na ka kece ga, ia na tamata malumalumu na nona vakabauta e na kana kakana draudrau wale ga. 3Ko koya e rawa ni kania na ka kece ga me kakua ni beci koya sa kana kakana draudrau wale ga, ia me kakua tale ga ni beci koya sa rawa ni kania na ka keee ga ko koya sa dau kana kakana draudrau wale ga, ka ni sa vakadonui koya oti na Kalou. 4O eei o iko mo vakaeala na nona tamata e dua tani tale? Na nona turaga ga e rawa ni kaya se sa rawata tiko na nona i tavi se sega. Ia e na rawa ni rawata me vaka koya na nona i tavi ni sa rawa vua na Turaga me solia vua na kena kaukauwa. 5E dua na tamata e na okata me ra bibi cake e so na siga mai na kena vo ni siga, ka dua tale e okata me ra tautauvata kece ga na siga. Ia me dui vakadeitaka na tamata yadua na ka e nanuma. 6Ko koya sa nanuma ni bibi cake e dua na siga mai na kena vo sa kitaka tale ga e na nona doka na Turaga, ka ni sa dau vakavinavinaka vua na Kalou e na vuku ni kakana. Ko koya sa bese ni kania e so na ka sa cakava e na nona doka na Turaga, ka ni sa dau vakavinavinaka tale ga vua na Kalou. 7Ni sega ni dua vei keda e bula e na vukuna ga, se dua e mate e na vukuna ga. Kevaka eda bula, eda sa bula vua na Turaga, 8ia kevaka eda mate, eda sa mate vua na Turaga. Se da bula se da mate eda sa nona tiko ga na Turaga. 9Ka ni sa mate na Karisito ka tucake tale me yaco kina me noda Turaga na bula ka nodra tale ga era sa mate. 10A cava o iko mo vakalewa na wekamu? Se na cava o iko mo beca kina na wekamu? O keda kece eda na la'ki tu e na mata ni Kalou me lewai keda ko koya. 11Ni sa kaya na i Vola Tabu, “ʻMe vaka ni'u sa bula tiko,ʼ sa kaya na Turaga, ʻe na tekiduru e mataqu ma tamata kece ga ka ra na vakadinadina ni'u sa Kalou ko i au!ʼ “ 12O i keda kece sara eda sa dui vakamacalataka na noda bula vua na Kalou. 13O koya gona me da sa muduka mada na noda veivakalewai tiko, ka mo ni qarauna ga: mo ni kakua ni cakava e dua na ka me tarabe se mani bale sara kina na wekamuni na i valavala ca. 14Na noqu tu vata kei Karisito sa vakavuna me'u kila dina kina ni sega na ka e dukadukali vaka i koya; ia ke dua na tamata e vakabauta ni sa sega ni savasava e dua na ka, sa na sega ga ni savasava vua. 15Kevaka ko vakararawataka na lomai na wekamu e na nomu kania e dua na ka, sa sega ni yavu ni nomu cakacaka na loloma. Kakua ni laiva wale ga na kakana ko kania me vakacala na tamata e a mai mate e na vukuna na Karisito. 16Kakua ni laiva me kainaki ni ca na ka ko sa okata me vinaka. 17Ni sa sega ni ka ni kana se gunu na matanitu ni Kalou, ia sa ka ga ni yalododonu, vakacegu kei na marau sa vakavuna na Yalo Tabu. 18Ko koya yadua sa qaravi Karisito vakaoqo sa vinakati koya na Kalou ka ra sa vinakati koya tale ga na tamata. 19Sa i koya gona oya me da sa dau sasagataka tiko ga kina na veika e kauta mai na veilomani kei na veivakatataki cake. 20Kakua ni vakarusa wale ga na ka sa cakava na Kalou e na vuku ni kakana. Sa tara me laukana na veimataqali kakana kece ga, ia sa cala ga me da kania e dua na ka e vakavuna me la'ki i valavala ca kina e dua tani tale. 21Na ka e dodonu me da cakava oya me da kakua ni kana lewe ni manumanu, gunu waini se cakava e dua na ka e na vakavuna na nona bale na wekada. 22Mo drau kila vata ga kei na Kalou na ka ko vakabauta e na ka oqo; kakua ni vakaraitaka. Sa kalougata na tamata e sega ni beitaki koya na lomana e na gauna e cakava kina na ka e dodonu vua. 23Ia ke sa vakatitiqa e na vuku ni ka e kania, sa vakacalai koya na Kalou baleta ni sega ni yavutaki na ka e cakava e na vakabauta. Ni sa i valavala ca na ka kece ga e sega ni caka e na vakabauta. Cakava na ka e Vinaka vei Ira na Tani ka Segai vei Iko Ga


text: 1E na siga ko ya sa biuta mai na vale ko Jisu ka la'ki tiko sobu e matasawa, 2ka ra sa qai soqoni vata mai vei koya e lewe vuqa sara, sa mani vodoka kina e dua na waqa ka dabe toka kina, ka ra sa tu kece ga yani na lewe vuqa mai matasawa. 3Sa qai tukuna vei ira e vuqa na ka e na vosa vakatautauvata, ka kaya: “E a lako yani e dua na dauteitei me kabukaburaki. 4Ni sa kabukaburaki voli, sa qai lutu e so na sore e na loma ni sala, ka ra lako mai na manumanu vuka ka kania. 5E lutu e so tale na sore ni kau e na vanua veivatu, ka sega soti kina na qele, ka tubu cake sara mai vakatotolo, ia ni sega soti ni vavaku na kena qele; 6ni sa cabe na siga, sa malai mai, ia ni sa sega na wakana sa raqosa sara. 7Sa lutu tale e so e na maliwa ni veiwavakavotona, ka sa tubu cake na veiwavakavotona ka vakaruguta. 8Era sa mani lutu e so e na qele vinaka, ka mani vua: e vuai drau e so, e onosagavulu e so, ka tolusagavulu e so. 9O koya sa vakadaligana, me rogo kina me rogoca sara ” 10E ratou sa qai lako mai na nona tisaipeli ka tarogi koya, “Na cava mada ko ni vosa tiko ga kina vei ira e na vosa vakatautauvata?” 11Sa qai sauma ko Jisu ka kaya vei iratou, “Sa soli vei kemudou ga mo dou kila na veika vuni ni matanitu vakalomalagi, ia e sa sega ga ni soli vei ira. 12Ni o koya ga e tu vua na ka, e na soli vakalevu tale vua, ka na levu sara na nona, ia o koya e sega vua na ka, e na kau tani tale mai vua na ka sa bau toka vua. 13Sa i koya oqo au vosa tiko kina vei ira e na vosa vakatautauvata, me ra rai tu ka sega ni kunea, ka rogo tu ka sega ga ni kila. 14Sa vakayacori dina vei ira na vosa ni Kalou ka a parofisaitaka ko Aisea ka vaka: ʻDou na rogoca vakaidina ka lecava tu ga, ka dou na raica vakaidina ka sega ga ni kunea. 15Ni sa moce na lomadra na tamata oqo, ka sa didivara mai na daligadra, ka sa bobo na matadra. Kevaka e sega, e na rai na matadra, ka rogo na daligadra, ka kila na lomadra, ka lesu mai me'u vakabulai ira.’ 16“Ia sa kalougata na matamudou, ni sa rai, kei na daligamudou ni sa rogo. 17Ni'u sa kaya vakaidina vei kemudou, ni ra a gadreva e lewe vuqa na parofita kei na tamata yalododonu me ra raica na ka dou sa raica, ka mani sega ni raica; me ra rogoca na ka dou sa rogoca, ka mani sega ni rogoca. 18“O koya gona mo dou rogoca mada na vosa vakatautauvata ni daukabukaburaki. 19Ni sa dua e sa rogoca na vosa me baleta na matanitu ka sega ni kila rawa, sa dau lako mai na Vunica ka kauta laivi na ka sa kaburaki tu e lomana. Sa i koya oqo na ka e kaburaki e na loma ni sala. 20Na kena e kaburaki e na vanua veivatu, sa i koya e rogoca na vosa ka ciqoma sara e na reki; 21ka sega ga na wakana e lomana, e mani tu dei vakalailai ga; ia, ni sa qai tubu na rarawa se na veivakacacani e na vuku ni vosa, era tarabe sara. 22Na kena e kaburaki e na veiwavakavotona, sa i koya e rogoca na vosa, ia, sa qai curu yani na lomaocaoca ni vuravura oqo, kei na veitemaki ni yau ka vakaruguta na vosa, ka sega kina ni vua. 23Ia, na kena e kaburaki e na qele vinaka, sa i koya sa rogoca na vosa ka kila rawa, ka vua, ka vuai drau e so, onosagavulu e so ka tolusagavulu e so ” 24Sa qai tukuna vei ira e dua tale na vosa vakatautauvata, ka kaya, “E rawa ni vakatautauvatataki ma Matanitu vakalomalagi kei na dua na tamata e kaburaka na sore ni kau vinaka e na nona i teitei. 25Ia, ni ra sa moce tu na tamata sa qai lako mai na nona meca ka kaburaka tale ga na sore ni kau ca e na maliwa ni witi, ka mani lako yani. 26Ia ni sa tubu mai na witi ka tekivu vua, sa basika tale ga na kau ca. 27Era sa qai lako mai na nona tamata na i taukei ni vale ka kaya vua, ʻTuraga, ko ni a sega li ni kaburaka na sore ni kau vinaka e na nomuni i teitei? Era sa qai lako ga mai vei na kau ca?' 28Sa qai kaya vei ira ko koya, ʻE sa cakava na ka oqo e dua na meca.' Era sa mani kaya vua na nona tamata, ʻVaka e vei, ko ni vinakata me keimami sa la'ki cavuraka?' 29Sa qai kaya ko koya, ʻKakua, de dou cavuraka tale ga na witi e na nomudou cavuraka tiko na kau ca. 30Laiva mada ga me rau tubu vata ruarua me yacova na cava ni yabaki, ni sa cava na yabaki au na qai kaya vei ira na dautatamusuki, ʻDou kumuna vata mada e liu na kau ca, ka vauvauci ira vata ka me visa, ka kumuna vata mai na witi ki na noqu lololo.ʻ” 31Sa qai tukuna vei ira ko Jisu e dua tale na vosa vakatautauvata, ka kaya, “Sa tautauvata na matanitu vakalomalagi kei na dua na sore ni musita e taura e dua na tamata ka tea e na nona i teitei; 32sa ka lailai duadua vei ira na sore kece ga; ia ni sa tubu cake, sa ka levu duadua vei ira na kau lalai; ka sa yaco me kau dina, ka ra lako mai kina na manumanu vuka ka caka sova rawa e na veitabana” 33E sa qai tukuna vei ira ko koya e dua tale na vosa vakatautauvata, ka kaya, “Sa tautauvata na matanitu vakalomalagi kei na i vakatubu, e taura e dua na yalewa ka vunia e na loma ni tolu na i vakarau falawa me curumi i vakatubu taucoko sara.” 34Sa tukuna na veika kece ga oqo ko Jisu vei ira na lewe vuqa e na vosa vakatautauvata; ka sega tale ni bau vosataka wale e dua na ka vei ira; ia e na vosa vakatautauvata ga. 35Sa i koya me vakayacori kina na ka a vosataka na parofita, ka kaya: “Au na vosa ga e na vosa vakatautauvata, au na tukuna na veika sa vuni tu mai na gauna ka buli kina ko vuravura.” Vakamacalataka ko Jisu na Vosa Vakatautauvata ni Kau Ca 36Sa qai biuti ira na lewe vuqa ka curu ki vale. E ratou sa qai lako mai vua na nona tisaipeli ka kaya, “Ni vakamacalataka mada vei keitou na vosa vakatautauvata ka baleta na kau ca e na i teitei.” 37Sa qai sauma ko Jisu ka kaya vei ira, “O koya e kaburaka na sore ni kau vinaka, sa i koya na Luve ni Tamata; 38na i teitei sa i vuravura; na sore vinaka sa i ira na luve ni matanitu; na kau ca sa i ira na luve ni Vunica; 39na meca e kaburaka na sore ni kau ca sa i koya na tevoro; na cava ni yabaki sa i koya na i vakataotioti kei vuravura; kei ira na dautatamusuki sa i ira na agilosi. 40Me vaka ga ni sa kumuni vata na kau ca ka visa e na buka waqa, e na vaka tale ga kina e na i vakataotioti kei vuravura. 41E na talai ira yani na nona agilosi na Luve ni Tamata ka ra na soqona vata mai na nona matanitu na veika kece ga e dau veivakacalai, kei ira ka dau caka ca, 42ka ra na biuti ira ki na lovo buka waqa; era na dau tagi kina ka vakasequruquru bati. 43Era na qai cila na yalododonu me vaka na matanisiga ni Matanitu nei Tamadra. O koya e vakadaligana, me rogoca sara. 44“Sa tautauvata na matanitu vakalomalagi kei na i yau sa vuni tu e na dua na i teitei, ka mani kunea e dua na tamata ka sega ni tukuna, ni sa rui rekitaka, sa mani la'ki volitaka kina na veika kece ga e tu vua, ka volia na i teitei ko ya. 45“E dua tale, sa tautauvata na matanitu vakalomalagi kei na dua na tamata dauveivoli ka vakasaqara voli na mataniciva totoka, 46ni sa kunea e dua na mataniciva talei sara, sa la'ki volitaka na veika kece ga ka tu vua, ka volia sara. 47“E dua tale, sa tautauvata na matanitu vakalomalagi kei na lawa ni yavi, sa viritaki ki wai, ka tagava mai na ika e na kena veimataqali kece ga; 48ni sa sinai, era sa qai yavia ki matasawa, ka ra dabe, ka tugana na ka vivinaka ki na sova, ka biuta tani na kena ka ca. 49E na vaka kina e na i vakataotioti kei vuravura; era na lako mai na agilosi ka tawasei ira tani na tamata ca mai vei ira na yalododonu, 50ka biuti ira laivi tu ki na lovo buka waqa; era na dau tagi kina ka vakasequruquru bati. 51“Dou sa krla tiko li na verka oqo?” Eratou sa kaya vua, “Io.” 52Sa qai kaya vei rratou ko koya, “O koya gona, sa tautauvata kina na daunilawa kece ga ka ra sa vakavulici e na ka ni matanitu vakalomalagi, kei na i taukei ni dua na vale sa kauta mai na nona lololo na veika vou kei na verka makawa tale ga ” 53Ni sa vakaotia ko Jisu na veivosa vakatautauvata oqo, sa qai lako tani mai kea, 54ka yaco sara mai ki na nona koro, ka vakatavulici ira e na nodra valenilotu, ka ra sa kurabui kina, ka kaya, “E rawata mai vei na tamata oqo na vuku oqo kei na veika mana oqo? 55E sega li ni ko koya oqo na luve ni matai? E sega li ni yaca i tinana ko Meri, ka sega li ni ratou tacina ko Jemesa kei Josefa, kei Sarmoni, kei Jutasa? 56E sega li ni ratou trko oqo vata kei keda na ganena kece? Sa qai rawata beka ga mai vei na tamata oqo na veika kece oqo?” 57Era sa qai levaci koya sara. Ia, sa qai kaya vei rra ko Jisu, “Sa dau dokai na parofita, ia e segai ga e na nona vanua kei na nona vale.” 58Sa mani sega ni cakava e kea ko koya e vuqa na cakacaka mana, e na vuku ni nodra tawa vakabauta.


text: 1Sa qai vakatakila vei au na agilosi na uciwai ni bula sa makare sese me vaka na karisitala, sa drodro tiko mai na i tikotiko vakaturaga ni Kalou kei na Lami 2ka drodro mai ki na loma donu ni gaunisala e na loma ni koro. Sa tu tale ga e na bati ni uciwai ruarua na kau ni bula, ka sa vuataka na vuana vakatinikarua e na dua na yabaki, vakadua e na dua na vula; ia na drauna sa medra wai ni bula na lewe ni veivanua. 3E na sega ni kune tale e na loma ni koro e dua na ka vakasisila. Ia e na tiko kina na i dabedabe vakatui ni Kalou kei na Lami, ka ra na qaravi koya ko ira na nona tamata. 4Era na raica na matana, ka na volai e na yadredra na yacana. 5Sa na sega tale na bogi, ka sa na sega ni yaga vei ira na cina se na rarama ni siga, ka ni sa na nodra rarama na Turaga na Kalou, ka ra na veiliutaki tiko ka tawa mudu. 6Sa qai kaya vei au na agilosi: “Sa dina na vosa oqo ka sa dodonu me vakadinati. Ia na Turaga na Kalou O koya ka sa solia na Yalona vei ira na parofita, sa tala mai na nona agilosi me vakatakila vei ira na nona bobula na ka sa na vakarau sara me yaco.” 7“Raica!” sa kaya ko Jisu. "Sa voleka sara ni'u lesu tale yani! Sa kalougata ko koya sa talairawarawa ki na vosa ni parofisai ni vola oqo!” 8Ia, ko i au ko Joni ka'u sa rogoca ka raica na veika oqo. Ia ni'u sa rogoca ka raica oti au sa qai cuva sobu e na yava ni agilosi ka vakatakila vei au na veika oqo me'u vakarokoroko vua. 9Ia e a qai kaya vei au ko koya: “Kakua ni cuva vei au! Ko i au e dua na nomu i tokani bobula ka nodra i tokani na wekamu, na parofita, kei ira era muria na vosa ni vola oqo. Vakarokoroko ga vua na Kalou!” 10Ia sa qai kaya vei au: “Kakua ni dregata na vosa ni parofisai ni vola oqo, ni sa voleka na kena gauna. 11Laiva na daucaka ca me caka ca tiko ga, ko koya sa dukadukali me dukadukali tiko ga, ko koya sa yalo dodonu me caka dodonu tiko ga kei koya sa yalosavasava me savasava tiko ga.” 12Sa qai kaya ko Jisu, “Raica! Sa voleka sara ni'u lesu tale yani! Au na kauta tiko yani na noqu i covi me'u solia vua na tamata yadua me vaka na veika e sa kitaka. 13Ko i au na Alifa kei na Omeka, na i vakatekivu kei na i vakataotioti!” 14Sa kalougata ko ira era sa savata na nodra i sulu, me nodra kina na dodonu me ra kania na vua ni kau ni bula ka curu ki na koro e na kena matamata. 15Ia e taudaku ni koro era sa tu kina ko ira era sa dau vakatanitaka na bula, na dauvakatevoro, na dauyalewa kei na dautagane, na daulaba, na dauqaravi kalou matakau, kei ira na dau lasu. 16“Ko i au ko Jisu, ka'u sa tala vei iko na noqu agilosi me vakatakila na veika oqo ki na veisoqosoqo lewe ni lotu. Ko i au na coke kei na kawa i Tevita, na kalokalo i vola siga serau.” 17A rau sa kaya na Yalo Tabu kei na yalewa vou, “Lako mai!” Laivi koya sa rogoca oqo me kaya tale ga, “Lako mai!” Ka laivi koya sa via gunu me lako mai. Laivi koya ga sa vinakata, me lako mai, ka mai gunuva na wai ni bula, ka kakua ni sauma. 18Ko i au ko Joni au sa vakasalataka na tamata yadua sa rogoca na vosa ni parofisai ni vola oqo: kevaka e na vakuria kina e dua na ka e dua na tamata, e na vakuria vua na Kalou na veika rarawa sa vakamacalataki tiko e na i vola oqo. 19Ia kevaka e na kauta tani e dua na tamata e dua na ka mai na vosa ni parofisai sa tu e na i vola oqo, e na kauta tani na Kalou na nona i votavota mai na kau ni bula kei na koro tabu me vaka sa vakamacalataki tu e na i vola oqo. 20Ia sa kaya ko koya sa vakatakila na veika oqo: “Sa dina sara! Sa voleka sara ni'u lesu tale yani!” Emeni! Ni lako mai Turaga Jisu! 21Me tiko mada ga kei kemuni kece na loloma ni Turaga ko Jisu Karisito! Emeni.


text: 1Na i balebale ni ka keitou kaya tiko oqo: sa tiko dina e dua na noda Bete Levu vaka koya; o koya sa dabe tiko e na liga i matau ni tikotiko vakaturaga i Koya sa Cecere Sara mai lomalagi. 2Sa cakacaka tiko vaka Bete Levu a na Loqi Tabu Sara, koya na vale laca dina ka a birika na Turaga, ka sega ni cakava na tamata. 3Ko ira kece na Bete Levu era lesi me ra dau vakacabora na i madrali kei na i soro vua na Kalou; sa ganita kina me vakacabora tale ga e so na ka na bete oqo. 4Ia, kevaka e a tiko e vuravura ko koya ke a na sega sara ga ni bete, ka ni ra sa tiko na bete era dau vakacabo i madrali me vaka na ka e kaya na lawa. 5Ia ko ira na bete oqo era sa dau veiqaravi e na vale tabu sa i vakatakarakara ka i yaloyalo wale ga ni veika mai lomalagi. Ni gauna e a vakarau tara kina na vale laca ko Mosese e a qai vakaroti koya na Kalou, ka kaya, “Qarauna mo cakava na veika kece me vaka na kena i vakarau ka a vakatakilai vei iko e na ulunivanua .” 6Ia oqo sa soli vei Karisito na cakacaka vakabete e uasivi cake sara mai na cakacaka vakabete makawa, me vaka sa uasivi cake na veiyalayalati sa kena daunivosa ko koya, ka ni sa yavutaki e na veivosa ni yalayala e uasivi cake. 7Kevaka e a sega na cala e na i matai ni veiyalayalati, ke a sega ni ganita me vaka tale e dua. 8Ia e a kunea na Kalou ni ra cala na nona tamata, ka a kaya kina: “E na yaco mai na siga, sa kaya na Turaga, ni'u na cakava kina e dua na veiyalayalati vou kei na mataqali i Isireli, kei na mataqali tale ga i Juta. 9E na sega ni vaka na veiyalayalati ka'u a cakava kei ira na nodra qase e na siga ka'u a taura kina na ligadra me'u tuberi ira tani mai na vanua ko Ijipita; ka ni ra a sega ni dina tiko e na noqu veiyalayalati, ka'u sa mani sega ni kauwaitaki ira kina, sa kaya na Turaga. 10Ia sa i koya oqo na veiyalayalati au na cakava kei ira na Isireli ni sa oti na gauna koya, sa kaya na Turaga: au na tugana na noqu lawa ki na lomadra, ka vola e na yalodra. Ka'u sa na nodra Kalou ka ra sa na noqu tamata. 11E na sega ni ganita me vakavulica na tamata yadua na nona lewe ni koro se me kaya e dua vua na kai nona, ʻMo kila na Turaga.ʼ Ni ra na kilai au kece ga, mai vei ira era lalai sara ki vei ira era cecere sara. 12Ka ni'u na vosota na nodra talaidredre, ka'u na guilecava sara vakadua na nodra i valavala ca.” 13E na nona vosataka tiko oqo na Kalou e dua na veiyalayalati vou sa okata kina ko koya na i matai ni veiyalayalati me sa madra. Ia na ka kece ga sa makawa ka madra mai era sa voleka ni takali yani.


text: 1Sa qai kaya vei Paula ko Akariva, ʻSa rawa ni ko vakamacalataki iko mai e na gauna oqo.” Sa qai dodoka na ligana ko Paula ka vakatekivu me tukuni koya: 2“Au nanuma ni'u sa kalougata ko i au, kemuni Akariva na tui, ni'u sa na tukuni au e daidai e matamuni e na vuku ni veika kece ga era beitaki au kina na Jiu, 3vakabibi ni ko ni sa rui kila vinaka kece sara na nodra i valavala na Jiu kei na veika era dau veiletitaka. Au sa kerei kemuni kina mo ni rogoci au e na yalo vosota. 4“Era sa kila kece sara na Jiu na i tovo ni noqu bula mai na gauna ni noqu gone ka yacova mai oqo. Era kila ni'u a dau tu ga e liu mai na noqu vanua, ka vaka kina na noqu bula mai Jerusalemi. 5E ra sa kila makawa tu mai, kevaka e lomadra, sa rawa ni ra vakadinadinataka vei kemuni, ni'u a bula tu mai e na i vakarau ni bula vaka-Farisi, koya na taba ni neimami lotu ka dau muria vakamatailalai sara na kena lawa. 6Ia au sa mai tu oqo me'u lewai e na vuku ni noqu nuitaka na vosa ni yalayala ka a solia na Kalou vei ira na neimami qase, 7sa i koya oqo na ka sara ga era a nuitaka me ra na taukena ko ira na neimami yavusa e tinikarua e na nodra dau qarava tiko na Kalou e na siga kei na bogi. Ia sa i koya na vakanuinui oqo kemuni na tui, era sa vakacalai au tiko kina na Jiu. 8A cava soti beka e dredre kina vei kemuni na tiko oqo mo ni vakabauta ni sa rawa vua na Kalou me vakaturi ira cake tale na mate? 9“Ko i au vakai au, au a nanuma ni sa dodonu me'u cakava na veika kece ga au rawata me'u saqata kina na yaca i Jisu na kai Nasareci. 10Ka sa i koya sara ga na ka koya au a cakava mai Jerusalemi. A soli vei au na kaukauwa mai vei ira na bete levu, ka'u a biuti ira kina e lewe vuqa na tamata ni Kalou ki na valeniveivesu; ia ni sa lewai me ra vakamatei, au a tokona na lewa oya. 11Au a dau vakaitotogitaki ira vakavuqa e na veivalenilotu, ka vakasaurarataki ira me ra cakitaka na nodra vakabauta. Na kena levu na noqu rarawataki ira, au a lako sara kina ki na veikoro lelevu e so mai na veimatanitu tani ka la'ki vakacacani ira kina” 12“Sa i koya sara tale ga na i naki oya au a lako tiko kina ki Tamasiko. Au a lako tiko e na nodra lewa kei na nodra veitalai na bete levu mai Jerusalemi. 13Ia ni keimami sa lako tiko e na gaunisala ni rauta na sigalevu tutu, kemuni na tui, au a qai raica e dua na rarama mai lomalagi, e kaukauwa cake na kena i serau mai na i serau ni matanisiga, ni sa cila vakavolivoliti au kei ira keimami lako vata tiko. 14Keimami a bale kece ki na qele, ka'u a qai rogoca e dua na domo ni kaya mai vei au e na vosa vaka-Iperiu, ʻI Saula, I Saula! A cava ko vakacacani au tiko kina? Me vaka ni na mavoa na manumanu e tekea na matanimoto, na kena i uso, e na vaka tale ga kina vei iko; na levu ga ni nomu vakacacani au, na levu ni nomu mavoa!' 15Au sa qai kaya, ʻ'O cei o kemuni, Turaga?ʼ Sa qai kaya na Turaga, ʻ'O i au ko Jisu, o koya ko sa vakacacana tiko. 16Ia duri cake ka tu e yavamu. Au sa rairai oqo vei iko me'u lesi iko mo noqu dauveiqaravi ka mo na dautukuna na veika ko sa raica e daidai kei na veika au na vakaraitaka vei iko e muri. 17Au na vakabulai iko mai vei ira na Isireli kei ira na kai veimatanitu tani, ko ira au sa na talai iko kina. 18Mo la'ki dolava na matadra, me ra saumaki mai na butobuto ki na rarama, mai na kaukauwa i Setani ki vua na Kalou; me bokoci kina na nodra i valavala ca, ka ra okati vata kei ira era sa vakasavasavataki me ra nona na Kalou e na nodra sa vakabauti au.ʼ 19“'O koya oqo, kemuni Akariva, na tui, au a sega ni talaidredre kina ki na raivotu sa vakaraitaki vei au mai lomalagi. 20Au a tekivu vei ira mai Tamasiko, ka qai tarava ko Jerusalemi kei na loma ni yasana kece ko Jutia, ka vaka kina vei ira tale ga na kai veimatanitu tani. Au a vunautaka kina me ra veivutuni ka saumaki mai vua na Kalou, ka cakava na cakacaka e vakaraitaki kina ni ra sa veivutuni. 21Oya na vuna era a tauri au kina na Jiu mai na Valenisoro ka saga me ra vakamatei au. 22Ia sa vukei au tiko ga na Kalou me yacova mai na siga oqo, ka'u sa tu kina oqo me'u vakadinadinataka vei kemuni kece, se ko ni tamata lalai se ko ni ka lelevu. E sega ni dua na ka tani au kaya tiko oqo, na ka ga era a tukuna na parofita kei Mosese ni na yaco e muri: 23koya ni sa dodonu ga me mate na Karisito, me i sevu ni tu cake tale mai na mate, ka me vakatakila na rarama ni veivakabulai vei ira na Isireli, kei ira tale ga na kai veimatanitu tani.” 24Ni sa tukuni koya tiko ga vaka oya ko Paula, sa kaya mai ko Vesito e na domo levu, “Sa ca na ulumu ko iko, Paula. Sa vakalialiataki iko na levu ni nomu kilaka!” 25Sa qai kaya ko Paula, “Au sega ni lialia, kemuni, Vesito, na turaga dokai, ia au sa cavuta ga na vosa dina ka dodonu. 26E kila tu na tui na veika oqo, ka'u sa vosa doudou tiko kina e matana; ni'u sa kila dina ni sega na ka e vuni vua, ni a sega ni caka na ka oqo e na dua na yasana vuni. 27I kemuni Akariva, na tui, ko ni vakabauti ira li na parofita se sega? Au kila ni ko ni vakabauti ira!” 28Sa qai kaya vei Paula ko Akariva, “E na gauna lekaleka wale ga ko nanuma ni sa rawa ni ko rawai au kina me'u lotu va-Karisito?” 29Sa qai kaya ko Paula, “Se gauna lekaleka se gauna balavu, au sa masu vua na Kalou, e sega e na vukumuni ga, ia e na vukudra kece tale ga era vakarogoci au tiko e daidai, mo ni yaco mo ni vakataki au, ia me kakua ga ni ko ni vesu tu e na sinucodo me vaka oqo!” 30E ratou sa qai tu cake na tui, na kovana kei Verenaisi kei ira ka dabe vata tiko kei iratou, 31ka ra sa qai lako vakatikitiki ka veivosakitaka vakai ira na ka koya ka kaya, “E sega ni dua na ka e cakava na tamata oqo e dodonu me mate kina se me vesu tiko kina.” 32Sa qai kaya vei Vesito ko Akariva, “Kevaka e a sega ni cavuta na Sisa na tamata oqo me lai lewai vua ke a sa rawa sara ga ni sereki oqo.”


text: 1Sa solia vei keitou na Kalou na i tavi oqo e na nona loloma levu, ia keitou sa sega ni datuvu kina. 2Keitou sa biuta tani na veitovo ni butobuto ka vakamadua, keitou sa sega ni cakacaka vaka i lawaki se vakatanitaka na vosa ni Kalou. Ia na neitou tusanaka vakadodonu na ka dina, keitou sa vakaraitaki keitou yani kina vaka i keitou ki na nodra lewa e loma e na mata ni Kalou. 3Kevaka e laurai ni vunitaki na neitou i tukutuku vinaka, sa vunitaki ga vei ira era sa rusa tiko. 4Sa vakamatabokotaka na nodra vakasama na tamata tawa vakabauta na kalou ni vuravura oqo, me ra kakua kina ni raica na rarama ni Tukutuku Vinaka ni lagilagi i Karisito, o koya na i yaloyalo uasivi duadua ni Kalou. 5Keitou sa sega ni vunautaki keitou ga; keitou sa vunautaka ni sa Turaga ko Karisito, kei keitou na nomuni dauveiqaravi e na vuku i Karisito. 6Ni sa i koya ga na Kalou e a kaya: “Sa na cila mai na rarama mai na butobuto” sa i koya tale ga na Kalou sa vakacilava mai na nona rarama ki na lomada, me kauta mai vei keda na rarama ni kena kilai na i serau ni Kalou e na mata i Karisito. 7Ia ko i keitou sa tu vei keitou na i yau oqo, keitou sa vaka na kuro qele, me vakaraitaki kina ni sa nona na Kalou na kaukauwa levu, ka sega ni neitou. 8Keitou sa dau vakacacani e na ka kece ga, ia keitou sega ni vakaleqai sara, keitou dau loma leqa, ia keitou sega ni vakaleqai sara. 9Keitou vakararawataki ia keitou sega ga ni vakanadakui sara. Keitou sa dau mavoa sara vaka ca e na so na gauna, ia keitou sa sega ni vakarusai sara. 10Keitou sa dau colata voli ga e na yago i keitou na mate i Jisu, me laurai tale ga kina na bula i Jisu e na yago i keitou. 11Drna ga ni keitou bula fiko, keitou sa soli yani me vakamatei e na veigauna kece ga e na vuku i Karisito, me vakaraitaki kina na bula i Jisu e na yago i keitou sa na rawa ni vuca. 12Sa cakacaka tiko e na neitou bula na mate, ia na bula sa cakacaka fiko vei kemuni. 13Ia sa tu vei keitou na vakabauta. Me vaka sa volai, “Au sa vakabauta, sa i koya gona au vosa krna.” Sa tu tale ga vei keitou na vakabauta, sa i koya gona keitou vosa krna; 14ni keitou sa krla, ni ko koya e a vakaturi Karisito cake tale mai na mate e na vakaturi keitou cake tale ga kei Jisu, ka kauti keitou vata yani kei kemuni me da tu e matana. 15Sa caka na veika kece oqo e na vukumuni ka na tete trko yani na loloma ni Kalou me yacovi rra e vuqa vakavuqa na tamata, me levu sara kina na vakavinavinaka me vakalagilagia na Kalou. 16E na vuku ni ka oqo keitou sa sega ni datuvu kina. Kevaka sara mada ga e sa vuca mai na yago ga e sau, sa dauvakavoui na noda bula e loma e na veisiga yadua. 17Na noda rarawa mamada oqo e na kauta mai vei keda e dua na lagilagi vakaitamera ka tawa mudu, sa levu cake mai na noda rarawa. 18Ni da sega ni vakaraica tiko ga na ka e laurai, ia na ka ga sa sega ni laurai. Na ka sa laurai sa sega ni ka tudei, ia na veika sa sega ni laurai sa ka tudei ka tawa mudu.


text:
La compétition débutera samedi prochain, avec une rencontre contre les Samoa.
Le groupe fidjien.- Graham Dewes, Sunia Koto, Kele Leawere, Wame Lewaravu, Semisi Naevo, Akapusi Qera, Jone Railomo, Aca Ratuva, Ifereimi Rawaqa, Vereniki Sauturaga, Viliame Seuseu, Alefoso Yalayalatabua, Netani Talei, Deryck Thomas
Backs: Filimoni Delasau, Vereniki Goneva, Maleli Kunavore, Waisea Luveniyali, Timoci Nagusa, Sireli Naqelevuki, Kameli Ratuvou, Jonetani Ralulu, Mosese Rauluni, Dan Rawaqa, Michael Tagicakibau, Aporosa Vata.


text: 1Oqo na i vola mai vua na Qase ki vei Keio, o koya ka'u sa lomana dina sara. 2Noqu i tokani lomani, au sa masulaka me sa lako vinaka na veika kece e baleti iko, ka mo bula vinaka tale ga; au sa kila ni sa vinaka tu na nomu bula vakayalo. 3Au sa reki vakalevu sara ni ra yaco mai e so na wekada ka ra mai tukuna na dina sa tu vei iko, me vaka ni ko a sa dau muria tiko ga na dina. 4E sega tale ni dua na ka me'u rekitaka vakalevu cake mai na ka oqo: me'u rogoca ni ra sa muria tiko ga na dina ko ira na luvequ. 5Noqu i tokani lomani, ko sa yalo dina sara e na cakacaka ko kitaka e na nomu dau qaravi ira na wekada va-Karisito, e dina ga ni a sega ni sa bau veikilai mada e liu. 6Era sa mai vakadinadinataka na nomu dau loloma ki vei ira na i soqosoqo lewe ni lotu eke. E na uasivi sara ke ko na vukea na nodra i lakolako e na sala sa vinaka vua na Kalou. 7Ka ni ra sa lako tu yani e na vuku i Karisito, ka ra sa sega ni taura e dua na ka mai vei ira na tawa vakabauta. 8Sa dodonu gona kina me da vukei ira na tamata vaka ko ya, me da veitokani sara kina kei ira e na cakacaka dina. 9Au a sa vola yani e so na ka ki na i soqosoqo lewe ni lotu; ia e na sega ni via kauwaitaka na noqu lewa ko Tiotirifi ka ni sa via vakaliuci koya ga vaka i koya. 10Kevaka gona au sa na mani lako yani, au sa na qai kauta cake yani na veika e sa kitaka kei na veitukutuku ca ka lasulasu ka la'ki veikauyaka voli e na vuku i keitou. Ia ni sega ni sa rauta vua ko ya, e a sega tale ga ni via kidavaki ira na wekada va-Karisito ko koya vaka i koya, ka a tarovi ira era via veikidavaki, ka tovolea me biuti ira laivi mai na i soqosoqo lewe ni lotu! 11Noqu i tokani lomani, kakua ni vakadamurimuria na ca, ni vakadamurimuria ga na vinaka. O koya sa caka vinaka sa mai vua na Kalou; ko koya sa caka ca e sa sega ni raica na Kalou. 12Sa rogo vinaka na i tukutuku kei Timitirio mai vei ira kece ga, io mai na dina tale ga vaka i koya. Keitou sa vakadinadinataki koya tale ga, ka ko sa kila ni sa dina na neitou i tukutuku. 13Sa levu na ka me'u vola yani, ia e vinaka cake vei au me'u kakua ni volavola e na peni kei na wai ni volavola. 14Au nuitaka ni'u na raici iko e na dua na gauna wale ga oqo, me daru na qai veivosaki kina e na matanavotu. 15Me tiko mada ga vei iko na vakacegu! Era sa loloma yani na wekada. Au sa loloma tale ga yani vei ira na wekada, vei ira yadudua sara!


text: 1O koya gona ni sa bula tiko vakaoqo na vosa ni yalayala ni Kalou me rawa kina ni da curu ki na nona, vakacegu, me da sa qarauna vakavinaka de lakolako era qai sega ni yaco rawa kina eso vei kemuni. 2Ni a yaco mai vei keda na i Tukutuku Vinaka me vaka ga na kena a yaco vei ira; ia na i tukutuku era a rogoca e sega ni yaga vei ira ni ra a sega ni rogoca e na vakabauta. 3Ia ko i keda eda sa vakabauta eda sa curuma na vakacegu koya me vaka ga ni a sa kaya oti tu vaka oqo na Kalou: “Me vaka au a yalataka e na noqu cudru, era na sega sara ni euru ki na noqu vakacegu.” E dina ga ni a sa oti na nona cakacaka e na gauna e a buli kina na vuravura. 4Ni a sa kaya oti tale tu ga ko koya e na dua na tikina me baleta na i kavitu ni siga, “A sa vakacegu mai na nona eakaeaka kece ga na Kalou e na i kavitu ni siga.” 5A kaya tale ga e na tikina koya ko koya: “Era na sega sara ni curu ki na noqu vakacegu.” 6Ko ira era a rogoca taumada na i Tukutuku Vinaka ka ra qai sega ni vakabauta era a sega ni curu me ra vakacegu vata kei na Kalou, ia e so e a qai soli vei ira e muri me ra curu me ra vakacegu vata kei na Kalou. 7Ia sa qai lokuca tale e dua na siga na Kalou ka vakatokai me “E daidai”, ka tukuna e na gusu i Tevita e na dua na gauna sara mai ki muri na vosa sa kainaki oti: “E daidai, kevaka ko ni sa rogoca na domona, ni kakua ni vakaukauwataka na lomamuni” 8Ia kevaka e a sa solia vei ira na tamata ko Josua na vakacegu ni Kalou ke a sega ni tukuna na Kalou e dua tale na siga e muri. 9Ia oqo e sa tiko ga na vakacegu me nodra na tamata ni Kalou me vaka na vakacegu ni Kalou e na i kavitu ni siga. 10Ka ni ko koya yadua sa curu ki na vakacegu ni Kalou sa vakacegu mai na nona cakacaka me vaka e a vakacegu mai na nona cakacaka na Kalou. 11Me da sa gumatua sara me da la'ki vakacegu vata kei na Kalou, ka me kakua ni dua e bale e na vuku ni talaidredre me vakataki ira koya. 12Ni sa bula ka kaukauwa na vosa ni Kalou, ka sa gata cake mai na i seleiwau batirua. Sa suwaka rawa na vanua e rau sota kina na lomada kei na yaloda, na i sema ni yago kei na uto ni sui, ka sa dau vakalewa rawa na nanuma kei na i naki ni lomadra na tamata. 13Sa sega ni dua na ka e vunitaki rawa vua na Kalou. Sa rairai ka luvawale na veika buli kece e na mata i koya eda na la'ki vakatusa i keda vua. 14Ia me vaka sa curu oti ki lomalagi na noda Bete Levu, ko Jisu Karisito, na Luve ni Kalou, me da sa taura dei tiko ga na noda vakabauta. 15Ni sa sega ni noda Bete Levu e dua ka sega ni lomani keda e na noda malumalumu, ia e dua ga ka a dau veretaki e na veitikina kece sara me vakataki keda, ia e a sega sara ni bau i valavala ca ko koya. 16Me da sa toro vakadoudou gona yani kina vua na Kalou ki na i tikotiko vakaturaga ni loloma, me da lomani kina ka kunea tale ga na kaukauwa vakayalo me vukei keda e na gauna e yaga kina.


text: 1Sa qai vakatekivu me vosa vei ira ko koya e na vosa vakatautauvata: “E a tea e dua na loga ni vaini e dua na tamata ka viribai wavokita, ka kelia e dua na i keli ni loba waini, ka tara na vale ni kena i vakatawa, ka lisitaka vei ira e so tale na dauteivaini ka sa qai lako ki na dua na vanua tani. 2Ni sa yaco mai na gauna me tau kina na vaini sa tala sara ko koya e dua na dauveiqaravi vei ira na dauteivaini, me la'ki kauta mai e so na vaini. 3Era sa qai tauri koya ka mokuta, ka vakatalai koya lesu wale tale. 4Sa qai tala tale ko koya e dua na dauveiqaravi, ia era sa qai vakamavoataka na uluna, ka vakayacora vua na i tovo veivakamaduataki. 5Sa qai tala tale e dua ko koya, ia era a vakamatea tale ga ka ra kitaka vakakina ki na lewe vuqa tale; e so era mokuta ka so era vakamatea. 6Sa qai vo ga vua e dua, oya, na luvena lomani. Sa qai talai koya duadua sara e muri vei ira, ka kaya, ʻEra na doka na luvequ.ʼ 7Ia era sa qai veikayaka vakai ira na dauteivaini ka vaka, ʻSa i koya oqo e na i sosomi kei tamana e muri. Me da vakamatea, me na qai noda na veika e na taukena.ʼ 8Era sa qai tauri koya ka vakamatea, ka viritaka na yagona ki na taudaku ni veivaini. 9“Na cava beka e na cakava na i taukei ni loga ni vaini? E na lako mai ka vakamatei ira na dauteivaini ka solia na loga ni vaini vei ira tale e so. 10Ko ni sa sega li ni wilika na tiki ni Vola Tabu oqo? ʻNa vatu sara ga era a cata na matai sa qai yaco me i vakadei e na tutu ni vale. 11Oqo na cakacaka ni Turaga, ka sa veivakurabuitaki e matada!ʼ” 12Era sa qai via vesuki Jisu, ni ra sa kila rawa ni a tukuna ko koya na vosa vakatautauvata koya me baleti ira; ia era sa rerevaki ira ga na lewe vuqa, ka ra sa mani biuti koya tu ga e kea ka lako. 13Era sa qai tala vei Jisu e so na Farisi kei na so na i tokani i Eroti me ra coriti koya e na nona vosa. 14Era sa lako ka kaya vua, “Na i Vakavuvuli, keimami sa kila ni ko ni sa dau tukuna na ka dina, ko ni sega ni rerevaka e dua na tamata, ko ni sega ni kauwaitaka na i tutu vakatamata, ia ko ni sa dau vakatavuvulitaka ga na veika dina vakalou; sa dodonu li vakalawa me saumi na i vakacavacava vua na Sisa, se sega? 15Me da sauma se me da kakua ni sauma?” Ia ni sa kila ko koya na nodra veivakaisini, sa qai kaya vei ira, “A ko ni via veretaki au kina? Kauta mai vei au e dua na i lavo siliva, me'u mai raica mada.” 16Era sa qai solia vua e dua na i lavo. Sa qai kaya vei ira ko koya, “Na ulu i cei kei na yaca i cei e tabaki toka oqo?” Era sa kaya vua, “A nona na Sisa.” 17Sa qai kaya vei ira ko Jisu, “Ni solia vua na Sisa na veika sa nona na Sisa, vua tale ga na Kalou na veika sa nona na Kalou” A ra sa kurabuitaki koya vakalevu. 18Era sa qai lako vei Jisu na i tokani i Setoki, ko Ira era kaya ni sega na tu cake tale mai na mate, ka tarogi koya vaka oqo, 19“Na i Vakavuvuli, e a vola tu vei keda ko Mosese ni kevaka sa mate na tuakana se tacina e dua na tagane, ka laiva tu mai na watina, ka sega na luvena,me qai taura na nona yada, me vakaluveni kina, me qai wili na gone vei koya sa mate. 20E dua na mataveitacini tagane e ratou lewe vitu; sa vakawati ko koya e qase duadua, ia sa mani mate ka sega na luvena. 21Sa mani taura na nona yada ko koya ka tarava, ka sa mani mate tale ga, ka sega na luvena; sa vaka tale ga kina vua na kena i katolu, kei Iratou na kena vo. 22E a sega ni dua vei Iratou na lewe vitu me vakaluveni. Sa qai mate duadua sara e muri ko koya na yalewa. 23Ni sa yaco na tu cake tale mai na mate, e na qai wati cei vei Iratou ko koya? Ni ratou a sa vakawatitaki koya kece na lewe vitu.” 24Sa qai kaya vei rra ko Jisu, “E sega li ni ka oqo ko ni cala krna; ko ni sa lecava na i Vola Tabu, ka sega tale ga ni kila na kaukauwa ni Kalou? 25Ni ra sa na tu cake tale mai na mate era na sega tale ni vakawati, se vermusumusuki me ra vakawati, era sa na vaka ga na agilosi mai lomalagi. 26Ia e na vuku ni nodra vakaturi cake tale na mate, ko ni sega li ni wilrka e na vosa i Mosese, e na i talanoa me baleta na kau ka a kama trko, na nona a kaya na Kalou vua, ʻO i au na Kalou i Eparaama, na Kalou i Aisake, kei na Kalou i Jekope.ʼ 27O koya, e sega ni nodra Kalou na mate, e nodra Kalou ga na bula. Ko ni sa cala sara ga vakalevu!” 28Sa qai lako mai e dua vei ira na qasenivuli ni lawa ka rogoca ni ra veileti tiko vakai ira; ia ni sa rogoca na vinaka ni saumi taro nei Jisu, sa qai tarogi koya, “Na i vakaro cava e bibi duadua vei ira kece na i vakaro?” 29A sauma ko Jisu ka kaya, “Sa i koya oqo sa bibi duadua, ʻRogoca, Isireli, na Turaga na noda Kalou, na Turaga sa dua bauga 30ka mo lomana na Turaga na nomu Kalou e na lomamu taucoko, kei na yalomu taucoko, kei na nomu nanuma taucoko, kei na nomu kaukauwa taucoko.ʼ 31Na kena i karua oqo, ʻMo lomana na kai nomu me vaka na nomu lomani iko vakai iko.ʼ Sa sega tale ni dua na i vakaro e bibi cake mai vei rau oqo.” 32Sa qai kaya vei Jisu na qasenivuli ni lawa, “Sa donu oqori na i Vakavuvuli. Sa dina na nomu vosa, ni sa dua bauga na Kalou, ka sa sega tale ni dua me rau lewe rua kaya, sa i koya duadua ga; 33ka me da lomani koya e na lomada taucoko, kei na noda vakasama taucoko kei na noda kaukauwa taucoko, ka lomana na kai noda me vakataki keda. Sa bibi cake oqo mai na i soro kama taucoko kei na i soro kece ga” 34Ni sa raica ko Jisu na nona sauma vakavuku sa qai kaya vua, “Ko sa sega ni yawa mai na matanitu ni Kalou.” Ni sa oti koya, sa sega tale ni dua e doudou me taroga vua e dua na taro. 35Ni sa veivakatavulici tiko ko Jisu e na Valenisoro, sa kaya, “Era kainaka rawa ga vakacava na qasenivuli ni lawa ni luve i Tevita na Karisito? 36Ko Tevita mada ga vakai koya e a kaya e na kaukauwa ni Yalo Tabu, ʻSa kaya na Turaga ki vua na noqu Turaga, Mai dabe e na yasaqu i matau, me yacova ni'u sa vakafikori rra na nomu meca me ra i tutu ni yavamu.ʼ 37Ni sa vakatoka vaka koya na Karisito ko Tevita me Turaga; me qai luvena tale vakacava?” A ra sa marau na lewe vuqa ni ra vakarogoci Jisu. 38E na nona veivakatavulici tiko, sa kaya kina vei ira, “Ni qarauni kemuni mai vei ira na qasenivuli ni lawa, era dau vinakata na lako voli e na kote balavu, ka me ra kidavaki vakaturaga e na veivanua ni veivoli, 39na i dabedabe e cake e na valenilotu, kei na veitikotrko vakaturaga e na gauna ni kana magiti. 40Era dau masu balavu e na nodra veivale na yada e ra rawata kina na nodra i yau. Na ka oqo e na bibi vakalevu sara kina na kedra i totogi” 41Ia ni sa dabe tiko ko Jisu taudonuya na kato ni lavo, sa vakaraici ira tiko na lewe vuqa ni ra la'ki biuta krna na nodra i solisoli. E ka levu na i lavo era solia e lewe vuqa na tamata vutuniyau. 42Ia sa qai lako yani e dua na yada dravudravua, ka solia kina e rua na i lavo lalai sara, e rauta ni dua na sede. 43Sa qai kacivi Iratou mai na nona tisaipeli ko Jisu, ka kaya vei iratou, “Au sa kaya vakaidina vei kemudou, e levu cake na ka e solia na yada dravudravua koya mai na ka era solia na kena vo. 44Ko ira kece koya era a soli ka mai na nodra vutuniyau, ia na marama koya, e na dela ni nona dravudravua, a solia na ka kece sara ga e tu vua, me bula kina .”


text: 1Au sa vakauqeti ira gona kina na qase e na kemuni maliwa me vaka ni'u bau dua tale ga na qase ko i au, ka'u bau dua tale ga ka vakadinadinataka na veika rarawa e a sota kaya na Karisito, ka'u na vaka i votavota tale ga vaka kina e na veika lagilagi e na vakaraitaki mai e na gauna mai muri: 2ni vakatawa na qele ni sipi ni Kalou era sa tiko e na kemuni maliwa; me kakua ni ka ni veivakasaurarataki, ia me caka ga e na yalo makutu; me kakua ni ka ni vaqara i sau ga, ia e na yalo ga e taleitaka me veiqaravi. 3Mo ni kakua ni viavia turaga vei ira ko ni qaravi ira tiko, ia mo ni vakarau ga vei ira na qele ni sipi. 4Ia ni sa na rairai mai na i Vakatawa Levu, e na qai vakaisalataki na ulumuni e na salusalu totoka ka sega ni dau malai rawa. 5Me vaka tale ga kina vei kemuni na cauravou; ni dau yalo malumalumu vei ira era qase cake vei kemuni. Ia vei kemuni kece, ni vakaisulutaki kemuni e na yalo malumalumu, mo ni veiqaraqaravi kina, ni sa volai, “Sa vorati ira na viavialevu na Kalou, ia sa lomani ira na yalo malumalumu” 6Mo ni vakayalomalumalumutaki kemuni gona kina e na ruku ni liga kaukauwa ni Kalou, ka me rawa ni vakacerecerei kemuni kina e na gauna sa lokuci. 7Mo ni tauca vua na nomuni lomaocaoca kece ga, ni sa dau nanumi kemuni ko koya. 8Mo ni yalo matua, ka yadra tiko! Sa veilakoyaki voli na nomuni meca, na tevoro, me vaka e dua na laione sa tagi ni sa vakasaqara e so me tiloma. 9Mo ni vorati koya, ka tu dei tiko ga e na nomuni vakabauta ni ko ni sa kila ni sa yaco tale tiko ga na veivakararawataki vaka oqo vei ira na wekamuni ka ra veituyaki tu e vuravura. 10Ia ni sa dede vakalailai na nomuni vakararawataki e na qai vakavinakataki kemuni sara, vakataudeitaki kemuni, ka vakaukauwataki kemuni na Kalou sa sinai e na loloma, ko koya sa kacivi kemuni ki na nona i serau tawa mudu e na vuku i Karisito. 11Me nona mada ga na lewa ka tawa mudu! Emeni. 12Au sa vola tiko yani na i vola lekaleka oqo e na veivuke i Silivenusi, o koya ka'u sa okata me noda i tokani yalo dina. Au gadreva me'u vakayaloqaqataki kemuni ka'u sa vakadinadinataka ni sa i koya oqo na loloma dina ni Kalou. Ni tu dei tiko kina. 13Era sa loloma tu yani vei kemuni na i soqosoqo lewe ni lotu e Papiloni, ko ira era sa digitaki tale ga mai vua na Kalou me vakataki kemuni; ka vaka tale ga kina na luvequ ko Marika. 14Ni veikidavaki vaka i kemuni e na veireguci ni veilomani va-Karisito. Me tiko mada ga na vakacegu vei kemuni kece ko ni sa nei Karisito! Emeni.


text: 1Ia me'u kuria, na gone e na taukena na i yau nei tamana e na tauvata ga kei na dua na bobula e na gauna e se gone lailai kina, dina ga ni nona na i yau kece ga i tamana. 2Ia e na tiko vakarorogo ga ko koya vei ira na dauveisusugi kei ira na qase me yacova na gauna sa lokuca tu ko tamana. 3E vaka kina ko i keda, ni da a sa gone eda a bobula tu ki na veivakavuvuli makawa ni vuravura me baleta na Kalou. 4Ia ni sa yaco mai na kena gauna, sa qai tala mai na luvena na Kalou. A sucu mai vua e dua na yalewa ka mai bula voli e na ruku ni lewa ni Lawa vaka Jiu 5me mai sereki ira kina era tiko e na ruku ni lewa ni Lawa, me da yaco rawa kina me da luve ni Kalou. 6Ni ko ni sa luvena, sa tala mai kina na Kalou na Yalo ni Luvena ki na lomada, o koya sa dau kaci, "Apa, Tamaqu.” 7Ia oqo ko ni sa sega tale kina ni bobula, ko ni sa luvena sara ga. E na solia na Kalou na ka kece ga e tu vua vei ira na luvena. 8E liu ni ko ni a sega ni kila na Kalou, ko ni a nodra bobula tu na veika era sega ni kalou. 9Ia edaidai ni ko ni sa qai kila na Kalou dina se me'u kaya, edaidai ni sa qai kilai kemuni na Kalou, ko ni sa qai lesu tale vakacava ki na kalou makawa era malumalumu ka tawa yaga? Na cava ko ni via bobula tale kina ki na veika oqo? 10Ko ni sa vakatatabutaka na siga e so, kei na vula e so, kei na gauna e so kei na yabaki e so. 11Au sa lomaleqataki kemuni, de na qai maumau wale na noqu cakacaka vei kemuni. 12Oi kemuni na wekaqu, au sa vakamasuti kemuni, mo ni vakataki au, ka ni'u sa vakataki kemuni tale ga ko i au. Ko ni a sega ni bau caka ca vei au; 13ko ni kila ni a vu mai na dua na noqu tauvimate na i matai ni noqu la'ki vunautaka yani na i tukutuku vinaka vei kemuni. 14Ia ko ni a sega sara ni beci au se vakasisilataki au kina, dina ga ni a vakatovolei kemuni na i tutu ni yagoqu oqori. Ia ko ni a ciqomi au ga me vaka au agilosi ni Kalou, me vaka sa i au ko Karisito Jisu. 15Sa evei na nomuni veirekitaki ko ya? Ko ni rui qaravi au vinaka. Kevaka au kerea na matamuni ke ko ni a leuta ka solia vei au. 16Ia na cava sa yacovi kemuni oqo? Au sa qai nomuni meca beka ni'u sa vosataka na ka dina vei kemuni? 17Era sa vakaraitaka na tamata oqori na nodra taleitaki kemuni vakalevu, ia e sega e na i naki vinaka; era via vagolei kemuni tani ga vei au ka mo ni vinakati ira vakalevu kina. 18E ka vinaka ke ra dau galeleti kemuni vagumatua tiko ga e na i naki vinaka, ka sega ga e na gauna au sa tiko vata kina kei kemuni. 19Kemuni na luvequ lalai, au sa vaka e dua na tina e vakasucu. E yacovi au na mataqali vutu vaka koya e na vukumuni me yacova ni sa buli oti na i tovo i Karisito e na nomuni bula. 20Au sa gadreva sara ga me'u tiko vata kei kemuni oqo, me bau veisau kina na noqu i tovo ni vosa vei kemuni. Ni'u sa rui lomaleqataki kemuni. 21Ni tukuna mada vei au, ko i kemuni ka via tiko ga e na ruku ni lewa ni Lawa, ko ni sa sega beka ni rogoca na ka e kaya na Lawa? 22Ni sa volai tu e na i Vola Tabu ni a rua na luve i Eparaama tagane, e dua mai vua e dua na yalewa bobula ka dua mai vua e dua na yalewa galala. 23E a sucu me vaka na kena i vakarau vakatamata ko koya na luve ni yalewa bobula, ia ko koya na luve ni yalewa galala e a sucu me vakayacori kina na vosa ni yalayala ni Kalou. 24Ia oqo na i balebale ni vakatauvata oqo sa rua na veiyalayalati ka sa i rau na yalewa e rua oqo. E dua mai na Ulunivanua ko Saineai ka vakasucumi ira na gone me ra bobula, oqori ko Eka. 25Ia ko Eka sa vakatautauvatataki kei na Ulunivanua ko Saineai mai Arapea. Sa i dusidusi ko koya kei Jerusalemi edaidai, ni sa tiko vakabobula kei ira kece na lewena. 26Ia sa galala ko Jerusalemi vakalomalagi mai cake, sa i koya na tinada. 27Ni sa volai tu e na i Vola Tabu, “Mo reki ko iko na yava ka sega ni vakaluveni! Mo kaila ka qolou e na marau ko iko ko sega ni taratara! Ni ra na lewe vuqa cake na luvena na yalewa sa biuti koya ko watina,mai vei koya ka tiko ga kei na watina .” 28Oi keda, kemuni na wekaqu, eda sa vakataki Aisake ni da sa gone ni yalayala. 29Ia me vaka a caka e na gauna ko ya, sa caka tale ga edaidai, sa vakacacani koya ka a sucu e na vuku ni Yalo Tabu ko koya ka a sucu me vaka na i vakarau ni sucu vakatamata. 30Ia na cava li a kaya na i Vola Tabu? “Vakasava tani na yalewa bobula kei na luvena, ni rau na sega ni taukei vata e muri ko koya na luve ni yalewa bobula, kei na luve ni yalewa galala” 31Sa vaka kina, oi kemuni na wekaqu, eda sa sega ni luve ni yalewa bobula, eda sa luve ga ni yalewa galala.


text: 1Ni sa oti e ono na siga, sa qai kauti Pita kei Jemesa, kei Joni na tacina, ko Jisu, ka kauti iratou cake vakatikitiki ki na dua na ulunivanua cecere. 2Sa qai vukici na kena i rairai e matadratou, ka serau na matana me vaka na matanisiga, ka vulavula mai na nona i sulu me vaka na rarama. 3Ia sa qai rairai mai vei iratou ko Mosese kei Ilaija, ka rau mai veivosaki kaya tiko. 4Sa qai kaya vei Jisu ko Pita, “Kemuni Turaga, sa vinaka dina na neitou tiko e ke; kevaka ko ni vinakata, au na tara e ke e tolu na vakatunuloa, e dua me nomuni, dua me nei Mosese ka dua me nei Ilaija.” 5Ni sa vosa tiko ga ko koya, sa vakarurugi iratou mai e dua na o lumilumisa, ka rogo e dua na vosa mai na o, “Oqo na Luvequ daulomani, au sa dau vinakati koya vakalevu, dou vakarogoci koya ” 6Ni ratou sa rogoca na tisaipeli e ratou sa cuva vakatoboicu ka rere vakalevu. 7Sa qai lako mai ko Jisu ka tarai iratou, ka kaya, “Tu cake, dou kakua ni rere .” 8Ni ratou sa tacake e ratou sa sega ni raica e dua tale, ko Jisu taudua ga. 9Ni ratou sa siro sobu tiko mai na ulunivanua, sa vakaroti iratou ko Jisu, ka kaya, “Dou kakua ni tukuna vua e dua na raivotu, me yacova ni sa tu cake tale mai na mate na Luve ni Tamata.” 10E ratou sa qai tarogi koya na tisaipeli, ka kaya, “Na cava era kaya voli kina na daunilawa ni sa dodonu me liu taumada mai ko Ilaija?” 11Sa qai sauma ko Jisu ka kaya vei iratou, “Sa lako kina mai ko Ilaija me vakavinakataka tale na veika kece ga. 12Ia, au sa tukuna vei kemudou, sa lako oti mai ko Ilaija, ka ra sega ni kilai koya rawa, ka ra sa cakava vua na ka ga era vinakata. E na vakarau vakararawataki vaka tale ga kina e ligadra na Luve ni Tamata ” 13E ratou sa qai kila na tisaipeli ni sa vosa tiko vei iratou ko koya me baleti Joni na Dauveipapitaisotaki. 14Ni ratou sa yaco mai vei ira na lewe vuqa, sa qai lako mai vua e dua na tamata, ka tekiduru e matana 15ka kaya, “Turaga, ni lomani koya na luvequ-tagane, ni dau tauvi-manumanusoni, sa dau vakaleqai koya sara vakalevu; sa dau bale vakavuqa ki na buka waqa, ka vakavuqa ki wai. 16Ia, ni'u sa kauti koya mai vei iratou na nomuni tisaipeli, e ratou qai sega ga ni vakabulai koya rawa.” 17Sa qai sauma ko Jisu, ka kaya, “A i tabatamata tawa vakabauta ka lako vakaca, me vaka e vei soti na dede ni noqu tiko voli kei kemudou? Me vaka e vei soti na dede ni noqu vosoti kemudou voli? Kauti koya mai vei au.” 18Sa qai vunauci koya ko Jisu, ka mani lako tani na tevoro mai vua, ka sa bula sara na gone e na gauna ko ya. 19E ratou sa qai lako mai vakatikitiki na tisaipeli vei Jisu, ka kaya, “Na cava keitou sa sega ni vakasavi koya tani rawa kina?” 20Sa qai kaya vei iratou ko koya, “E baleta ni lailai ga na nomudou vakabauta. Ni'u sa kaya vakaidina vei kemudou, kevaka e tu vei kemudou na vakabauta me vaka na sore ni musita, dou na kaya ki na ulunivanua oqo, ʻToro tani ki kea,' ka na toro tani, ka na sega na ka e dredre vei kemudou. 21[Ia, sa dau rawa me vakasavi tani na kena mataqali oqo e na dau masu ga kei na dau lolo.]” 22Ni ratou sa baci lako vata mai e Kalili, sa qai kaya ko Jisu vei iratou, “E na soli yani na Luve ni Tamata ki na ligadra na tamata, 23ka ra na vakamatea, ka na vakaturi cake tale e na i katolu ni siga.” E ratou sa qai lomabibi sara. 24Ni ratou sa yaco ki Kapenaumi, era sa qai lako mai vei Pita ko ira na daukumuni i vakacavacava soli me baleta na vale ni Kalou, ka kaya, “E sega li ni dau soli me baleta na vale ni Kalou na nomudou i Vakavuvuli?” 25A qai kaya ko koya, “O, io ” Ni sa curu ki vale, sa namaki koya mai ko Jisu, ka kaya, “A cava ko nanuma, Saimoni? Era dau kumuna mai vei cei ko ira na tui e vuravura na i vakacavacava se na soli? Mai vei ira na nodra lewe ni vanua, se mai vei ira ga na kai tani?” 26Ni sa kaya ko koya, “Mai vei ira ga na kai tani.” Sa qai kaya vua ko Jisu, “Era sa lalaga kina na noda lewe ni vanua. 27Ia, ni da sega ga ni via vakatarabetaki ira, lako mada ki matasawa, ka viritaka na siwa, ka yavia mai na i matai ga ni ika e katia mai, ni ko sa dolava na gusuna ko na kunea kina e dua na i lavo. Kauta oqori ka solia vei ira me nodaru i tavi ”


text: 1Ni sa oti na leqa oya, sa qai kacivi ira na vakabauta ko Paula, ka tauca vei ira e dua na vosa ni vakadre, ka sa qai biuta me lako ki Masitonia. 2A lakova na veiyasana kece koya ko koya, ka vakaukauwataki ira na lewena e na vuqa na vosa, ka mani yaco sara yani ki na vanua ko Akaia. 3E a tiko e kea ka vula tolu. Ia ni sa vakarau me gole ki Siria, sa qai kunea ni ra nakicataki koya tiko na Jiu. Sa mani lewa kina me sa na muri tale ki Masitonia ni sa lesu. 4E ratou a salavata kaya ko iratou ko Sopate, na luve i Pairasi mai Piria; ko rau ko Arisitako kei Sekudu mai Cesalonaika; ko Keio mai Tapi, ko Timoci, kei rau ko Tikrko kei Tirofimo mai Esia. 5E ratou a liu tu ko iratou oya ka ratou la'ki waraki keitou mai Tiroa. 6Ia ni sa oti na Solevu ni Madrai Sega ni Vakaleveni keitou sa qai soko mai Filipai ka yaco vei iratou ki Tiroa ni sa oti e lima na siga, ka keitou macawa dua e kea. 7Ia e na i matai ni siga ni macawa, ni keimami sa soqoni vata me caka na dovi madrai, sa qai vunau vei ira ko Paula. E a vosa tiko ko koya ka yacova sara yani na lomaloma ni bogi ka ni sa na lako tiko e na kena mataka cake. 8E a ka levu sara na cina e na i taba vale e cake, e na vanua keimami soqo vata tiko kina. 9Ia e dua na cauravou, a yacana ko Autiko, e a dabe toka e na dua na katuba leka ka mani sosovu sara, ni sa balavu tiko na vosa i Paula. Ia ni sa biti koya vakalevu na moce sa qai lutu ki ra mai na i katolu ni taba vale e cake. Ni ra qai keveti koya cake, sa mate tu. 10Sa qai lako sobu ko Paula ka la'ki davoci koya ka mokota. Ia ni sa duri cake tale sa kaya, “Ni kakua ni taqaya, e se bula tiko ko koya!” 11Sa qai lako cake tale ko Paula ka la'ki dovi madrai ka kana ka ra sa qai mai veivosaki tiko yani vakadede ka yacova ni sa kida na mataka; oti koya sa qai biuti Ira sara ka lako. 12Sa mani bula na cauravou ka ra sa mani kauta ki na nona vale; a ra sa vakacegui vakalevu sara kina. 13Keitou sa mani liu ki waqa ka soko sara ki na koro ko Aso, na vanua me keitou na qai la'ki vakavodoki Paula kina ka ni a tukuna vei keitou ko koya me keitou cakava, oya ni via muri e vanua ko koya. 14Ia ni keitou sa sota mai Aso, keitou sa qai vakavodoki koya, ka gole sara ki na koro ko Mitilini. 15Keitou soko tale mai kea ka soko ravita na yanuyanu ko Klo e na siga ka tarava. Keitou yaco yani ki na yanuyanu ko Samo e na siga ka tarava, ia e na siga tale ka dua keitou sa yaco sara ki na koro ko Milito. 16E a sa lewa tu ko Paula me kakua ni la'ki sobu ki Efeso ka me na kakua kina ni tiko vakadede tale mai Esia. E a vakatotolo tiko, ka nuitaka, kevaka e mani rawa, me na fiko ma Jerusalemi e na siga ni Penitiko. 17Ia e a mani talatala ga ko Paula mai Milito ki Efeso ka kerea me ra lako mada yani vua na qase ni lotu mai kea. 18Ni ra sa yaco yani vua, sa qai vosa vei ira ko koya, ka kaya, “Ko ni sa kila na i tovo ni noqu tiko voli vei kemuni e na veisiga kece ga, me vakatekivu mai na i matai ni siga au a yaco yani kina ki Esia. 19Au a qarava na Turaga e na yalomalumalumu sara kei na wai ni mataqu e na gauna dredre au sota kaya e na nodra a nakicataki au na Jiu. 20Ko ni kila ni'u a sega ni vunia vei kemuni e dua na ka e na yaga vei kemuni, e na noqu vakatavulici kemuni e na veisoqoni ka caka e na matana levu kei na veivale. 21E vaka tale ga kina vei ira na Jiu kei ira na kai Kirisi, au a vakarota vei ira me ra veivutuni mai na nodra i valavala ca ka vakabauta na noda Turaga ko Jisu Karisito. 22Ia oqo au sa lako tiko ki Jerusalemi e na veituberi ni Yalo Tabu, ka'u sega ni kila se cava e na yaco vei au mai kea. 23Na ka ga sa vakatakila tiko vei au na Yalo Tabu e na veikoro kece ga, ni sa waraki au tu mai na valeniveivesu kei na veika rarawa. 24Ia sa sega tu ni'u okata me dua na ka na noqu bula; na ka ga au gadreva oya me'u na vakaotia vakavinaka na noqu i lakolako, kei na i tavi sa solia vei au na Turaga ko Jisu, oya me'u vunautaka na i Tukutuku Vinaka ni loloma soli wale ni Kalou. 25“Ia oqo au sa kila ni sa na sega ni raica tale na mataqu e dua vei kemuni; o i kemuni ka'u a dau lako voli e na kemuni maliwa, ka vunautaka kina na Matanitu ni Kalou. 26O koya gona, au sa tukuna vakadodonu kina vei kemuni e daidai ni sa na sega ni noqu cala kevaka e na mani cudruvi e dua vei kemuni. 27Ka ni'u a sa vakamacalataka vakavinaka sara vei kemuni na i naki ni Kalou, ka sega ni vunia e dua na tikina. 28O koya gona, mo ni qai qarauni kemuni vinaka kei ira kece ga na qele ni sipi sa lesi kemuni kina na Yalo Tabu mo ni kedra i vakatawa. Ni vakania na i soqosoqo lewenilotu ni Kalou, na lotu ka a volia ko koya e na nona dra. 29Au kila ni'u sa na lako tani e ke, era na curu mai e na kemuni maliwa e so na wolifa daukata, ka ra na sega ni via laiva me dro bula e dua vei ira na qele ni sipi. 30Era na tubu tale ga mai e so vei kemuni, ka ra na mai vakatanitaka na i vakavuvuli dina me ra vakayarayarataki ira kina na vakabauta ki vei ira. 31O koya gona mo ni qai yadra tiko, ka kakua ni guilecava na noqu a sega ni cegu, e na siga kei na bogi, e na loma ni tolu na yabaki, ni vakasalataki kemuni tiko ka tagicaki kemuni. 32“Ia oqo au sa tataunaki kemuni vua na Kalou kei na i tukutuku ni nona loloma, na loloma ka sa rawata me vakatuburi kemuni cake; me solia tale ga me nomuni na i votavota sa maroroya tu me nodra na nona tamata. 33Au a sega ni domona na nona siliva, se koula, se i sulu e dua na tamata. 34Ko i kemuni vaka i kemuni ko ni kila ni a dau cakacaka ga na ligaqu oqo me baleta na ka e yaga vei au kei iratou tale ga e ratou tiko vata kei au. 35Au a sa vakaraitaka vei kemuni na veika kece sara; au a vakaraitaka ni sa dodonu e na noda cakacaka vakaukauwa me da dau vukei ira na malumalumu, ka nanuma tiko na vosa ni Turaga ko Jisu, e na nona a kaya, ʻSa kalougata vakalevu cake me da solia na ka, ka sega soti na noda dau ciqoma na ka.ʼ “ 36Ni sa vosa oti vaka oya ko koya, era sa qai tekiduru vata kece ka masu. 37E sega ni dua vei ira me sega ni tagi, ka ra sa mokoti koya ka reguca. 38Sa rarawa vakalevu sara na lomadra e na nona a kaya ni ra sa na sega tale ni raica na matana. Oti koya era sa qai mai kauti koya sara yani ki waqa.